[pic] | KUMMISSJONI TAL-KOMUNITAJIET EWROPEJ | Brussel 15.11.2005 KUMM(2005) 579 finali 2005/0228 (COD) Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (KE) Nru 1592/2002 tal-15 ta’ Lulju 2002 dwar regoli komuni fil-kamp ta’ l-avjazzjoni ċivili u li jistabbilixxi Aġenzija Ewropea tas-Sikurezza ta’ l-Avjazzjoni (preżentata mill-Kummissjoni) MEMORANDUM TA’ SPJEGAZZJONI 1. KUNTEST REGOLATORJU Mindu daħal fis-seħħ ir-Regolament (KE) Nru 1592/2002[1] f’Settembru 2002, il-Komunità għandha kompetenza esklussiva fil-qasam tan-navigabbiltà u l-kompatibbiltà ambjentali tal-prodotti, komponenti u tagħmir aeronawtiku. Dawn ta’ l-aħħar, kif ukoll l-organizzazzjoni li jiddisinjawhom, jiffabbrikawhom u li jagħmlulhom manutenzjoni, iridu minn issa ’l quddiem jobdu regoli uniformi u obbligatorji mfassla mill-Kummissjoni[2]. Dan ir-Regolament iwaqqaf Aġenzija Ewropea tas-Sikurezza ta’ l-Ajru (EASA) li tipprovdi lill-Kummissjoni bl-esperjenza teknika kollha li għandha bżonn din ta’ l-aħħar u tgħinha, speċjalment fl-eżerċizzju tax-xogħlijiet leġiżlattivi u regolatorji tagħha. L-Aġenzija twettaq ukoll sistema ta’ sorveljanza tas-suq, sabiex tikkontrolla l-applikazzjoni tal-leġiżlazzjoni Komunitarja, tevalwa l-effetti tagħha u tagħmel kull suġġeriment utili fis-suġġett. Iċ-ċertifikati u l-approvazzjonijiet li jiggarantixxu l-konformità tal-prodotti u ta’ l-organizzazzjonijiet mar-regoli komuni jingħataw kemm mill- EASA , kif ukoll mill-amministrazzjonijiet nazzjonali kompetenti: l-EASA tintervjeni għaċ-ċertifikazzjoni tat-tip ta’ prodotti u għall-organizzazzjonijiet li jinstabu f’pajjiżi terzi; l-amministrazzjonijiet nazzjonali jagħtu ċ-ċertifikati individwali u l-approvazzjonijiet tal-parti l-kbira ta’ l-organizzazzjonijiet li huma fit-territorju tagħhom, fuq il-bażi ta’ regoli komuni u taħt il-kontroll ta’ l-Aġenzija. Il-kompetenzi ta’ l-Aġenzija huma definiti mill-ambitu ta’ l-applikazzjoni tar-Regolament (KE) Nru 1592/2002. Sa mill-adozzjoni ta’ dan it-test, kien miftiehem li l-għanijiet imsemmija fl-Artikolu 2 tiegħu, jiġifieri, prinċipalment, il-garanzija ta’ livell tajjeb ħafna u uniformi ta’ sikurezza u t-twettiq ta’ kundizzjonijiet ta’ kompetizzjoni ġusta għall-operaturi ta’ l-ajru, ma jistgħux jintlaħqu sakemm ma jitwessax l-ambitu ta’ l-applikazzjoni tiegħu għall-operazzjonijiet ta’ l-ajru u għall-għoti ta’ liċenzji ta’ l-ekwipaġġi li jippilotaw. Il-leġiżlatur inkariga minn dakinhar espliċitament lill-Kummissjoni biex tagħmel proposta f’dan is-sens, u biex terġa’ tikkunsidra l-kwistjoni tar-regolamenti ta’ l-inġenji ta’ l-ajru tal-pajjiżi terzi[3]. 2. SFIDI ATTWALI Fil-fatt, l-Awtoritajiet Konġunti ta’ l-Avjazzjoni ( JAA )[4] ilhom jelaboraw għal ħafna żmien regoli relatati ma’ l-operazzjonijiet ta’ l-inġenji ta’ l-ajru li jagħmlu trasport ta’ l-ajru kummerċjali[5] jew għal-liċenzji u t-taħriġ ta’ l-ekwipaġġi[6], imma l-applikazzjoni ta’ dawn ir-regoli titħalla għall-valutazzjoni ta’ l-Istati involuti u b’hekk ikunu mwettqa, meta jkun il-każ, b’modi differenti ħafna madwar il-Komunità. B’konsegwenza, il-livell ta’ sikurezza m’huwiex uniformi. Barra minn hekk, il-persistenza tad-diverġenzi nazzjonali tfixkel ukoll il-tħaddim tajjeb tas-suq intern. L-inklużjoni tar-regoli tal-JAR-OPS fil-leġiżlazzjoni Komunitarja, permezz ta’ l-emendi pendenti tar-Regolament (KEE) Nru 3922/91[7], se tippreżenta progress ċert imma dan mhux se jġib livell ta’ armonizzazzjoni suffiċjenti għar-raġuni li din tikkonċerna biss it-trasport kummerċjali bl-ajru. It-tipi l-oħra ta’ inġenji ta’ l-ajru, l-operazzjonijiet kummerċjali l-oħra jew l-operazzjonijiet mhux kummerċjali ma jkunux koperti minn dawn ir-regoli komuni, għax ma jibqgħux jikkonċernaw il-liċenzji ta’ l-ekwipaġġi li jippilotaw u lanqas l-inġenji tal-pajjiżi terzi. Is-sikurezza ta’ l-apparat tal-pajjiżi terzi li joperaw fil-Komunità titlob għalhekk li tkun garantita b’mod aħjar. L-annessi tal-Konvenzjoni ta’ Chicago jistabbilixxu standards minimi li magħhom l-inġenji ta’ l-ajru, l-operaturi ta’ l-ajru u l-ekwipaġġi jridu jkunu konformi biex ikunu jistgħu jidħlu fiċ-ċirkolazzjoni internazzjonali ta’ l-ajru. Il-verifika tar-rispett ta’ dawn l-obbligi taqa’ l-ewwelnett taħt l-Istat ta’ reġistrazzjoni ta’ l-inġenju ta’ l-ajru, imma l-Istati kontraenti l-oħra għandhom il-possibbiltà li jispezzjonaw l-inġenji li jtiru fuq it-territorju tagħhom biex jikkontrollaw is-sikurezza tagħhom. Fil-Komunità, din il-possibbiltà hija mwettqa permezz tad-Direttiva msejjħa “ SAFA ”[8], li tirreferi għall-Annessi 1, 6 u 8 tal-Konvenzjoni ta’ Chicago. Imma l-kontrolli li jsiru mill-Istati Membri f’dan il-qafas ikunu bbażati fuq dawn l-istandards minimi biss, li ma jkoprux l-aspetti kollha tas-sikurezza ta’ l-ajru. 3. OPINJONI TA’ L-AġENZIJA EWROPEA TAS-SIKUREZZA TA’ L-AJRU U KONSULTAZZJONI MAL-PARTIJIET INTERESSATI Huwa f’dan il-kuntest li l-Kummissjoni ddeċidiet li twieġeb għat-talba tal-leġiżlatur u tipproponi li r-regoli komuni ta’ sikurezza jinfirxu fuq l-operazzjonijiet ta’ l-ajru, għal-liċenzji tal-bdoti u għall-inġenji ta’ l-ajru tal-pajjiżi terzi. Biex isir dan, il-Kummissjoni kellha d-dmir, skond it-termini ta’ l-Artikolu 14 tar-Regolament (KE) Nru 1592/2002, li tikseb minn qabel l-opinjoni ta’ l-EASA. L-Aġenzija, min-naħa tagħha, f’konformità mar-regoli interni tagħha[9] u mal-prassi internazzjonali dwar is-suġġett, kellha tikkonsulta fil-fond mal-partijiet interessati kollha u tikkunsidra l-kummenti li setgħu saru qabel ma tkun tista’ tagħti l-opinjoni tagħha. Għalhekk ippubblikat fis-sit tagħha fl-Internet[10], fis-27 ta’ April 2004, dokument ta’ konsultazzjoni dwar “l-applikabbiltà, il-prinċipji bażiċi u l-eżiġenzi essenzjali relatati mal-kompetenzi tal-bdoti, ma’ l-operazzjonijiet ta’ l-ajru u mar-regolamenti ta’ l-inġenji ta’ l-ajru tal-pajjiżi terzi użati minn operaturi mhux Komunitarji”[11]. Bejn it-30 ta’ April u l-31 ta’ Lulju 2004, dan id-dokument qajjem 1,695 kumment li saru minn 93 fosthom persuni, awtoritajiet nazzjonali, intrapriżi jew organizzazzjonijiet. Dawn il-kummenti kienu l-għan ta’ risposta bil-miktub ta’ l-Aġenzija u l-partijiet interessati setgħu jikkummentaw dwar din ir-risposta[12]. Fuq il-bażi tal-kummenti li nġabru matul dawn il-konsultazzjonijiet, l-Aġenzija żviluppat l-analiżi tagħha u għaddiet lill-Kummissjoni, fil-15 ta’ Diċembru 2004, opinjoni li rrakkomandat estensjoni tar-regoli komuni għall-użu ta’ l-inġenji ta’ l-ajru, għall-kwalifikazzjoni tal-bdoti u għall-inġenji ta’ l-ajru ta’ pajjiżi terzi[13]. Din l-opinjoni, li jista’ tkun ikkonsultata fuq is-sit ta’ l-Internet ta’ l-Aġenzija, “tirrifletti l-maġġoranza ta’ l-opinjonijiet li ġew espressi waqt il-konsultazzjoni u tippreżenta kompromessi li huma kapaċi jiġbdu kunsens wiesa’”. 4. STUDJU TA’ L-IMPATT Il-proposta regolatorja preżenti ġiet ippreċeduta minn studju ta’ impatt li sar mis-servizzi tal-Kummissjoni. Żewġ għażliet ġew eżaminati b’mod iktar partikolari: - dik, mixtieqa mill-leġiżlatur, ta’ estensjoni ta’ l-ambitu ta’ l-applikazzjoni tar-Regolament (KE) Nru 1592/2002, u b’hekk il-kompetenzi ta’ l-Aġenzija Ewropea tas-Sikurezza ta’ l-Ajru; - dik ta’ traspożizzjoni għal-liġi Komunitarja, permezz tar-Regolament (KEE) Nru 3922/91, tar-regoli definiti permezz tal-kooperazzjoni intergovernattiva li twaqqfet fi ħdan il- JAA . Minn dan l-istudju joħroġ ċar il-vantaġġ għas-sikurezza ta’ l-ajru, u t-titjib tal-tħaddim tas-suq intern, ta’ soluzzjoni Komunitarja għal kollox: għalhekk l-estensjoni ta’ l-ambitu ta’ l-applikazzjoni tar-Regolament (KE) Nru 1592/2002 inżammet. 5. PROPOSTA REGOLATORJA 5.1. Strument u metodu Biex jinfirxu r-regoli komuni għall-operazzjonijiet ta’ l-ajru, għal-liċenzji tal-bdoti u għall-inġenji ta’ l-ajru tal-pajjiżi terzi, l-estensjoni ta’ l-ambitu ta’ l-applikazzjoni tar-Regolament (KE) Nru 1592/2002 jimponi ruħu bħala strument leġiżlattiv l-iktar adattat minħabba li jinvolvi wkoll li jingħataw lill-EASA, imwaqqfa permezz ta’ dan it-test, dmirijiet ġodda f’dan il-qasam, partikolarment f'dak li għandu x'jaqsam mal-preparazzjoni ta’ regolamenti u ta’ ċertifikazzjoni. Biex il-partijiet involuti jevitaw tfixkil u spejjeż inutili, ir-regoli komuni jkunu bbażati fuq dawk definiti mill- JAA s’issa, jiġifieri l-JAR-OPS, il-JAR-FCL u l-JAR-STD. Huma jsiru b’hekk obbligatorji u mwettqa b’mod uniformi fil-Komunità kollha. L-istess metodu ntgħażel, meta kien ġie adottat ir-Regolament (KE) Nru 1592/2002, għar-regoli relatati man-navigabbiltà. 5.2. Kontenut: 5.2.1. Emendi mwettqa lill-opinjoni ta’ l-Aġenzija 1. Il-proposta tal-Kummissjoni hija bbażata fuq l-opinjoni mogħtija mill- EASA ; madankollu għal ċerti punti, il-Kummissjoni xtaqet tinfired minnha biex issaħħaħ u żżomm iktar il-livell ta’ sikurezza ta’ l-avjazzjoni ċivili fl-Ewropa. F’konformità mad-dispożizzjonijiet ta’ l-Artikolu 12.2(b) tar-Regolament (KE) Nru 1592/2002, dawn it-tibdiliet saru flimkien ma’ l-Aġenzija: - Prinċipalment, il-Kummissjoni b’hekk xtaqet li ssaħħaħ l-ambitu ta’ l-applikazzjoni tar-Regolament biex tinkludi fih il-mezzi kollha li jintużaw, b’xi mod jew ieħor, fil-Komunità, fil-limiti permessi mill-Konvenzjoni ta’ Chicago. L-impatt tal-paragrafi 1(b) u 1(c) ta’ l-Artikolu 4 huwa għalhekk ikbar minn dak propost fl-opinjoni ta’ l-EASA. - Għal dak li għandu x’jaqsam ma’ l-ekwipaġġi tal-kabini, l-Aġenzija pproponiet li jiġu sottomessi għal rekwiżiti komuni ta’ sikurezza iżda, meta kkunsidraw l-opinjoni espressa minn ħafna matul il-konsultazzjoni, mhux għal proċess ta’ ċertifikazzjoni. Minkejja dan, l- EASA ġibdet l-attenzjoni tal-Kummissjoni dwar in-nuqqas ta’ qbil fis-sitwazzjoni ta’ dawn il-membri ta’ l-istaff li jibqgħu fil-parti l-kbira ta’ l-Istati Membri l-uniċi, minn dawk kollha mogħtija d-dmir ta’ sikurezza jew sigurtà, li m’humiex iċċertifikati, filwaqt li għandhom rwol essenzjali biex jiggarantixxu s-sikurezza tal-passiġġieri, kif wera t-tmiem feliċi ta’ l-inċident li seħħ f’Toronto fit-2 ta’ Awissu 2005. Deher lill-Kummissjoni li l-persistenza ta’ din is-sitwazzjoni tmur kontra l-għanijiet ta’ l-Artikolu 2 tar-Regolament (KE) Nru 1592/2002. Il-Kummissjoni tipproponi b’hekk, biex titkompla l-emenda pendenti tar-Regolament (KEE) Nru 3922/91, li l-istaff tal-kabini jkollhom ċertifikat [Artikolu 6b(4)] li juri l-konformità tagħhom mar-rekwiżiti essenzjali speċifiċi żviluppati fl-Anness IV l-ġdid tar-Regolament (KE) Nru 1592/2002. - Deher lill-Kummissjoni li l-għoti tar-regoli komuni għall-inġenji ultra-ħfief ma kienx daqshekk meħtieġ b’mod sistematiku, għaliex l-effiċjenza ta’ wħud minn dawn l-inġenji llum laħqet dik ta’ ajruplani ħfief. Il-Kummissjoni b’hekk tixtieq li jsiru xogħlijiet mill-aktar fis possibbli biex jistudjaw jekk, u kemm, ċerti inġenji għandhomx jiġu sottomessi għal regoli komuni (Premessa 4). 5.2.2. Estensjoni ta’ l-ambitu ta’ l-applikazzjoni tar-Regolament 2. Għal dak li għandu x’jaqsam ma’ l-operazzjonijiet ta’ l-ajru, il-liċenzji tal-bdoti u l-inġenji ta’ l-ajru ta’ pajjiżi terzi, l-għażliet ta’ l- EASA nżammu u l-linji prinċipali tal-proposta regolatorja jistgħu jkomplu bil-mod li ġej: - Operazzjonijiet ta’ l-ajru: Biex titjieb is-sikurezza taċ-ċittadini, speċjalment fl-art, u biex il-moviment ħieles tas-servizzi jkun iffaċilitat fi ħdan is-suq intern, il-proposta tar-Regolament testendi r-regoli komuni għall-attivitajiet ta’ l-ajru kollha [Artikolu 4(1b)] u l-obbligu taċ-ċertifikazzjoni lill-operaturi kummerċjali kollha [Artikolu 6b(2)]. Iċ-ċertifikati jkunu mogħtija mill-Istati Membri jew, jekk ikun il-każ, mill- EASA [Artikolu 15b(1)], li tkun tista’ wkoll, kull darba li jkun hemm bżonn, timponi direttivi operattivi [Artikolu 15b(2)]. Għall-operazzjonijiet mhux kummerċjali, ir-regoli jkunu adattati għall-komplessità ta’ l-inġenji ta’ l-ajru użati u mhux se jagħtu lok għaċ-ċertifikazzjoni, kif inhu diġà l-każ għall-parti l-kbira ta’ l-Istati Membri. Meta dawn l-operazzjonijiet isiru b’inġenji ta’ l-ajru kumplessi [Artikolu 3(j)], l-operaturi involuti għandhom jistabbilixxu dejjem li huma kapaċi jwieġbu għall-ġabra ta’ rekwiżiti essenzjali relatati ma’ l-operazzjonijiet ta’ l-ajru [Artikolu 6b(3) u Anness IV]. - Liċenzji tal-bdoti: Il-proposta tar-Regolament timponi lill-maġġoranza tal-bdoti li joperaw fil-Komunità li jżommu liċenzja mogħtija fuq il-bażi ta’ rekwiżiti komuni relatati ma’ l-għarfien teoriku u prattiku tagħhom u dwar l-qagħda fiżika tagħhom [Artikolu 4(1a)]. L-organizzazzjonijiet ta’ taħriġ għall-bdoti, iċ-ċentri u l-istaff inkarigati miċ-ċertifikazzjoni ta’ l-attitudni fiżika kif ukoll is-simulaturi ta’ tajran għandhom, huma wkoll, ikunu ċċertifikati fuq il-bażi ta’ regoli komuni [Artikolu 6a(1), (2), (3), (4) u (5)]. L- EASA tkun inkarigata li tissorvelja l-applikazzjoni tajba ta’ dawn ta’ l-aħħar mill-organizzazzjonijiet nazzjonali ta’ ċertifikazzjoni, u tkun tista’ tiċċertifika hi stess l-organizzazzjonijiet u s-simulaturi ta’ tajran fil-pajjiżi terzi [Artikolu 15a]. Madankollu mhux il-bdoti kollha se jkunu suġġetti għall-istess regoli li, f’ċerti każi, ma jkunux proporzjonati. B’hekk, filwaqt li t-trasport kummerċjali jkollu jobdi rekwiżiti massimi, is-setturi l-oħra ta’ l-avjazzjoni jkunu jistgħu jibbenefikaw minn regoli adattati għall-komplessità ta’ l-inġenji u għal dik ta’ l-ispazju ta’ l-ajru fejn itiru. B’mod speċjali, l-avjazzjoni għar-rikreazzjoni trid titqis aktar milli hi llum: ir-regoli speċifiċi żviluppati mill- JAA (JAR-FCL PPL) huma, fil-fatt, spiss ikkunsidrati bħala eċċessivi. Il-proposta tar-Regolament twaqqaf b’hekk kategorija ġdida ta’ liċenzji, il-“liċenzja ta’ pilota privat għal għan rikreattiv”, iktar adattata għas-sitwazzjoni ta’ din il-kategorija ta’ min juża l-ispazji ta’ l-ajru. Din il-liċenzja tkun mogħtija minn organizzazzjonijiet ta’ evalwazzjoni akkreditati mill-Aġenzija jew mill-amministrazzjoni nazzjonali kompetenti, skond l-għażla ta' min ikun qed jitlobha [Artikoli 6a(2) u 15a(1)(b)]. Il-federazzjonijiet sportivi, pereżempju, jista’ jkollhom dan ir-rwol. - Inġenji ta’ l-ajru ta’ pajjiżi terzi. Biex tipproteġi b’mod effikaċi s-sikurezza taċ-ċittadini Ewropej, kemm fl-art kif ukoll meta jivvjaġġaw fuq dawn l-inġenji, il-proposta ta’ Regolament tissottometti għar-regoli komuni l-inġenji ta’ l-ajru tal-pajjiżi terzi li jtiru fil-Komunità, fil-limiti permessi mill-Konvenzjoni ta’ Chicago [Artikoli 5(1), 5(4)(j), 5(5)(d), 6a(1), 6b(1)]. Barra minn hekk, fil-każ ta’ operaturi ta’ pajjiżi terzi li jwettqu operazzjonijiet kummerċjali fil-Komunità, ir-rispett tar-regoli komuni għandu jkun attestat mill-għoti ta’ ċertifikat [Artikoli 6b(2) u (6) u 15b(1)]. 5.2.3. Emendi oħra li saru fir-Regolament 3. Barra minn dan, ir-Regolament (KE) Nru 1592/2002 li daħal fis-seħħ f’Settembru 2002 u l- EASA li ilha taħdem mit-28 ta’ Settembru tas-sena ta’ wara, il-Kummissjoni jidrilha li jkun jaqbel li tapprofitta mill-esperjenza miksuba minn dakinhar biex ittejjeb it-test kull darba li jkun meħtieġ. Minbarra l-estensjoni ta’ l-ambitu ta’ l-applikazzjoni, uħud mid-dispożizzjonijiet tagħha għandhom jinbidlu, fosthom: - L-entitajiet kwalifikati li se jwettqu xogħlijiet ta’ ċertifikazzjoni f’isem l-Aġenzija, jew minn awtoritajiet aeronawtiċi nazzjonali meta jkunu xi xogħlijiet ta’ ċertifikazzjoni attribwiti lil dawn ta’ l-aħħar mill-Aġenzija, iridu jkunu akkreditati mill-Aġenzija li tiżgura b’dan il-mod il-kapaċità tagħhom li jwettqu x-xogħol imsemmi [Artikolu 9a]. - Il-ġestjoni ta’ miżuri derogatorji għandu jkun issimplifikat: kemm jista’ jkun, il- Kummissjoni m’għandhiex tasal biex titkellem dwar il-miżuri adottati mill-Istati Membri għajr jekk dawn il-miżuri ma jkunux konformi ma’ dan ir-Regolament u mar-regoli ta’ twettiq tiegħu [Artikolu 10]. - L-għamla tal-kunsill amministrattiv kellha tinbidel, speċjalment biex tiżdied it-trasparenza: osservaturi tal-partijiet interessati għandu jkollhom post fih. Minbarra dan, titjieb it-tmexxija ta’ l-Aġenzija permezz tat-twaqqif ta’ kunsill eżekuttiv li jadotta l-orjentamenti strateġiċi u jikkontrolla t-twettiq tad-deċiżjonijiet tal-kunsill amministrattiv [Artikoli 25, 28a, 28b u 28c]. - Barra minn hekk, f’konformità ma' l-opinjoni ta’ l-Aġenzija, għandu jiġi stabbilit mekkaniżmu ta’ kontroll effikaċi ta’ l-inġenji ta’ l-ajru kollha użati fil-Komunità biex ikun garantit ir-rispett effettiv tar-regoli komuni ta’ sikurezza kollha [Artikolu 7]. 6. TABELLA TA’ KORRISPONDENZA BEJN IN-NUMERAZZJONI L-ġDIDA U DIK ANTIKA TA’ L-ARTIKOLI U INDIKAZZJONI TAL-EMENDI LI SARU FIR-REGOLAMENT (KE) NRU 1592/2002: Numer-azzjoni ġdida | Numer-azzjoni antika | Tibdiliet li saru | 1 | 1 | Mingħajr tibdil | 2 | 2 | It-twettiq ta’ kundizzjonijiet ta’ kompetizzjoni ġusta tagħmel ukoll parti mill-għanijiet meħtieġa: żjieda tal-punt (2)(f) | 3 | 3 | Żjieda ta’ definizzjonijiet ġodda (h) sa (n) u preċiżazzjoni tad-definizzjoni ta’ l-entitajiet kwalifikati (f) | 4 | 4 | Biex tkun garantita s-sikurezza taċ-ċittadini, l-inġenji ta’ l-ajru kollha li jintużaw fil-Komunità huma sottomessi għal regoli komuni: - Tibdil tal-punti (1)(b) u (c) - Żjieda tal-punt (1)(d) - Żjieda tal-paragrafi (1a) u (1b) - Kitba mill-ġdid tal-paragrafu (2) | 5 | 5 | Żjieda tad-dispożizzjonijiet relatati maċ-ċertifikazzjoni tal-prodotti kkreati u ffabbrikati fil-Komunità. Prova tal-konformità mar-rekwiżiti essenzjali ta’ navigabbiltà għall-inġenji ta’ l-ajru rreġistrati f’pajjiż terz: - Kitba mill-ġdid tal-paragrafu (2) - Żjieda tal-paragrafu (2a) - Tibdil tal-punti (4)(e) u (f) - Żjieda tal-punti (4)(j) u (5)(d) | 6 | 6 | Mingħajr tibdil | 6a | Ġdid | Liċenzji tal-bdoti | 6b | Ġdid | Operazzjonijiet ta’ l-ajru | 7 | 7 | Tibdil ta’ l-Artikolu: twettiq ta’ mekkaniżmu kollettiv ta’ sorveljanza ta’ l-inġenji ta’ l-ajru | 8 | 8 | Preċiżazzjonijiet meħtieġa wara l-introduzzjoni ta’ l-Artikoli ġodda 6a u 6b: - Kitba mill-ġdid tal-paragrafu (2) - Żjieda tal-paragrafu (3) | 9 | 9 | Ir-regoli relatati mar-rikonoxximent taċ-ċertifikati ta’ pajjiżi terzi huma ppreċiżati: tibdil tal-paragrafu (1) | 9a | Ġdid | Entitajiet kwalifikati | 10 | 10 | L-Artikolu huwa modifikat biex ikun simplifikat it-twettiq ta’ miżuri derogatorji | 11 | 11 | Tibdil tal-paragrafu (4), fid-dawl ta’ l-Artikolu l-ġdid 7 | 11a | Ġdid | Introduzzjoni ta’ dispożizzjonijiet dwar il-protezzjoni tas-sorsi ta’ informazzjoni | 12 | 12 | Mingħajr tibdil | 13 | 13 | Kitba mill-ġdid tal-paragrafu (c) u żjieda tal-paragrafu (d) minħabba li l-ispezzjonijiet ta’ standardizzazzjoni ma jagħtux lok għal deċiżjonijiet imma għal rapporti biss | 14 | 14 | Kitba mill-ġdid tal-paragrafu (2)(a) | 15 | 15 | Ħruġ tal-permess ta’ tajran mill-EASA, kwalifiki ta’ l-istaff inkarigat mid-dħul mill-ġdid fis-servizz ta’ prodotti wara tiswija u ċertifikazzjoni ta’ l-organizzazzjonijiet ta’ manutenzjoni mill-EASA : - Kitba mill-ġdid tal-punti (1)(e) u (i) - Żjieda tal-punti (1)(k) u (l) - Emenda tal-punt (2)(b)(ii) - Kitba mill-ġdid tal-punt (2)(c) | 15a | Ġdid | Ċertifikazzjoni ta’ l-istaff | 15b | Ġdid | Ċertifikazzjoni ta’ l-operaturi kummerċjali | 16 | 16 | Kitba mill-ġdid | 17 | 17 | Mingħajr tibdil | 18 | 18 | Ir-relazzjonijiet ta’ l-EASA ma’ l-amministrazzjonijiet u organizzazzjonijiet barranin iridu jkunu kompatibbli mal-politika barranija ġenerali tal-Komunità: emenda tal-paragrafu (2) | 19 | 19 | Mingħajr tibdil | 20 | 20 | Mingħajr tibdil | 21 | 21 | Mingħajr tibdil | 22 | 22 | Mingħajr tibdil | 23 | 23 | Mingħajr tibdil | 24 | 24 | Minħabba t-trasparenza, l-opinjoni tal-Kummissjoni dwar il-programm tax-xogħol ta’ l-EASA għandu jkun pubbliku [(2)(c)]. Kjarifika tal-paragrafu (2)(d): l-EASA tista’ tattribwixxi dmirijiet ta’ ċertifikazzjoni kemm lil amministrazzjonijiet nazzjonali kif ukoll lil entitajiet kwalifikati, kif inhu ppreċiżat band’oħra fit-test. Il-kunsill ta’ amministrazzjoni jinnomina l-membri tal-kunsill eżekuttiv (5) | 25 | 25 | Regoli ġodda relatati mal-kompożizzjoni tal-kunsill amministrattiv li jagħtu kas tad-dispożizzjonijiet importanti tal-proġett ta’ ftehim interistituzzjonali dwar l-aġenziji regolatorji[14]: tibdil tal-paragrafu (1) u żjieda tal-paragrafu (3) | 26 | 26 | Tibdil tal-paragrafu (2) | 27 | 27 | Mingħajr tibdil | 28 | 28 | Regoli ġodda relatati mad-dritt ta’ vot fi ħdan il-kunsill amministrattiv li jagħtu kas id-dispożizzjonijiet importanti tal-proġett ta’ ftehim interistituzzjonali dwar l-aġenziji regolatorji: tibdil tal-paragrafu (2) | 28a | Ġdid | Twaqqif ta’ kunsill eżekuttiv | 28b | Ġdid | Kompożizzjoni tal-kunsill eżekuttiv | 28c | Ġdid | Proċeduri tad-deċiżjoni tal-kunsill eżekuttiv | 29 | 29 | Preċiżazzjonijiet li saru fil-funzjonijiet tad-direttur eżekuttiv: kitba mill-ġdid ta’ paragrafu (3) | 30 | 30 | Emenda tal-proċeduri ta’ selezzjoni, u ta’ tiġdid tal-kariga, tad-direttur eżekuttiv u tad-diretturi ta’ l-EMingħajr ASA, f’konformità mad-dispożizzjonijiet tal-proġett ta’ ftehim interistituzzjonali dwar l-aġenziji regolatorji: tibdil tal-paragrafi (1) u (4) | 31 | 31 | Mingħajr tibdil | 32 | 32 | Mingħajr tibdil | 33 | 33 | Mingħajr tibdil | 34 | 34 | Mingħajr tibdil | 35 | 35 | Kitba mill-ġdid ta’ paragrafu (1) | 36 | 36 | Mingħajr tibdil | 37 | 37 | Mingħajr tibdil | 38 | 38 | Mingħajr tibdil | 39 | 39 | Mingħajr tibdil | 40 | 40 | Mingħajr tibdil | 41 | 41 | Dispożizzjoni ġdida relatata mal-kompetenza tal-Qorti tal-Ġustizzja: tibdil tal-paragrafi (1) u (2) | 42 | 42 | Mingħajr tibdil | 43 | 43 | Mingħajr tibdil | 44 | 44 | Mingħajr tibdil | 45 | 45 | Kitba mill-ġdid, iktar ċara, tal-paragrafu (1) | 46 | 46 | Inkjesti fl-entitajiet kwalifikati: kitba mill-ġdid tal-paragrafu (1) u żjieda tal-paragrafu (1a) | 46a | Ġdid | Preċiżazzjonijiet dwar il-kontenut u l-forma tal-programm ta’ xogħol annwali | 46b | Ġdid | Preċiżazzjonijiet dwar il-kontenut u l-forma tar-rapport ġenerali annwali | 47 | 47 | Referenza għar-Regolament (KE) Nru 45/200[15] u preċiżazzjoni dwar l-applikazzjoni tar-Regolament (KE) Nru 1049/2001: żjieda tal-paragrafi (5) u (6) | 48 | 48 | Allinjament dwar ir-regolament finanzjarju ta’ l-Aġenzija: kitba mill-ġdid tal-paragrafu (1) | 49 | 49 | Mingħajr tibdil | 50 | 50 | Mingħajr tibdil | 51 | 51 | Mingħajr tibdil | 52 | 52 | Mingħajr tibdil | 53 | 53 | Fil-paragrafu (4), id-dispożizzjonijiet transitorji relatati mas-sussidju Komunitarju huma mħassra | 54 | 54 | Mingħajr tibdil | 55 | 55 | Mingħajr tibdil | 56 | 56 | Tħassir tal-paragrafu (3) li ma jgħoddx aktar | 57 | 57 | Mingħajr tibdil (l-Artikolu 2 ta’ din il-proposta jġib miegħu dispożizzjonijiet ġodda dwar l-abrogazzjonijiet) | 58 | 58 | Mingħajr tibdil (l-Artikolu 3 ta’ din il-proposta preżenti għandu dispożizzjonijiet ġodda dwar id-dħul fis-seħħ) | Anness I | Anness I | Mingħajr tibdil | Anness II | Anness II | Emendi | Ann. III | Ġdid | Rekwiżiti essenzjali relatati mal-liċenzji tal-bdoti | Ann. IV | Ġdid | Rekwiżiti essenzjali relatati ma’ l-operazzjonijiet ta’ l-ajru | Ann. V | Ġdid | Kriterji għall-entitajiet kwalifikati | 7. SUSSIDJARJETÀ U PROPORZJONALITÀ Fl-Ewropa, l-Istati ilhom żmien jikkooperaw fi ħdan il- JAA biex joħolqu regoli komuni ta’ sikurezza ta’ l-ajru li, fl-essenza tagħhom, ma jistgħux ikunu purament nazzjonali. Fl-istess ħin, billi l-applikazzjoni ta’ dawn ta’ l-aħħar tħalliet f’idejn il-partijiet involuti, l-Istati Membri qablu malajr li livell ta’ sikurezza uniformi u elevat ma setax jintlaħaq jekk mhux permezz ta’ azzjoni Komunitarja. B’hekk, ir-Regolamenti (KEE) Nru 3922/91 imbagħad (KE) Nru 1592/2002 ittrasferew progressivament lill-Komunità l-kompetenzi ta’ l-Istati Membri f’dak li għandu x’jaqsam ma’ navigabbiltà u kompatibbiltà ambjentali tal-prodotti aeronawtiċi. Regoli komuni ġew imwaqqfa wkoll fil-qasam ta’ liċenzji ta’ l-istaff, bid-Direttiva 91/670/KEE, u ta’ sikurezza tal-inġenji ta’ l-ajru ta’ pajjiżi terzi, bid-Direttiva 2004/36/KE. Bl-adozzjoni tad-Direttiva 91/670/KEE, il-leġiżlatur inkariga diġà lill-Kummissjoni biex tippreżenta miżuri li jistabbilixxu r-rekwiżiti armonizzati f’dak li għandu x’jaqsam ma’ liċenzji u l-programm ta’ taħriġ. Sena wara, ir-Regolament (KEE) Nru 2407/92[16] dwar il-liċenzji tat-trasportaturi ta’ l-ajru nieda Regolament tal-Kunsill dwar iċ-ċertifikat tat-trasportatur ta’ l-ajru. Bl-istess mod, bl-adozzjoni tar-Regolament (KE) Nru 1592/2002, il-leġiżlatur għaraf li livell ottimali ta’ sikurezza u uniformità ma jistax jintlaħaq ħlief jekk jitwessa’ l-ambitu ta’ l-applikazzjoni għall-operazzjonijiet ta’ l-ajru u għal-liċenzji tal-bdoti ta’ l-ekwipaġġ, fl-istess ħin xtaq li dan it-test ikun immirat lejn l-inġenji ta’ l-ajru ta’ pajjiżi terzi. Imbagħad, il-ħtieġa ta’ azzjoni Komunitarja biex jintlaħaq l-għan mixtieq, jiġifieri t-twaqqif u l-applikazzjoni uniformi tar-regoli komuni dwar il-liċenzji tal-bdoti, l-operazzjonijiet ta’ l-ajru u l-inġenji ta’ l-ajru ta’ pajjiżi terzi, tidher biċ-ċar aċċettata. Il-proposta regolatorja ma teċċedix dak li hu meħtieġ biex jintlaħaq dan l-għan. Hija twieġeb il-prinċipji ta’ sussidjarjetà u proporzjonalità stabbiliti mill-Artikolu 5 tat-Trattat li jistabbilixxi l-Komunità Ewropea. 8. EVALWAZZJONI Il-miżuri li saru permezz tar-Regolament preżenti u tar-regoli dwar it-twettiq jkunu evalwati f’konformità mad-dispożizzjonijiet ta’ l-Artikolu 51 tar-Regolament (KE) Nru 1592/2002. 2005/0228 (COD) Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (KE) Nru 1592/2002 tal-15 ta’ Lulju 2002 dwar regoli komuni fil-kamp ta’ l-avjazzjoni ċivili u li jistabbilixxi Aġenzija Ewropea tas-Sikurezza ta’ l-Avjazzjoni (Test b’rilevanza għaż-ŻEE) IL-PARLAMENT EWROPEW U L-KUNSILL TA’ L-UNJONI EWROPEA, Wara li kkunsidraw it-Trattat li jistabbilixxi l-Unjoni Ewropea, u b’mod partikolari l-Artikolu 80(2) tiegħu, Wara li kkunsidraw il-proposta tal-Kummissjoni[17], Wara li kkunsidraw l-Opinjoni tal-Kumitat Ekonomiku u Soċjali[18], Wara li kkonsultaw il-Kumitat tar-Reġjuni[19], Filwaqt li jaġixxu skond il-proċedura msemmija fl-Artikolu 251 tat-Trattat[20], Billi: (1) Il-premessa (2) tar-Regolament (KE) Nru 1592/2002 tal-15 ta’ Lulju 2002 dwar regoli komuni fil-kamp ta’ l-avjazzjoni ċivili u li jistabbilixxi Aġenzija Ewropea tas-Sikurezza ta’ l-Ajru[21] tispeċifika, inter alia , li għandhom jiġu żviluppati rekwiżiti essenzjali xierqa biex ikopru l-operazzjonijiet ta’ inġenji ta’ l-ajru u l-liċenzjar ta’ ekwipaġġ ta’ l-ajru, u l-applikazzjoni ta’ dak ir-Regolament għal inġenji ta’ l-ajru ta’ pajjiżi terzi. L-Artikolu 7 ta’ dak ir-Regolament jitlob li l-Kummissjoni tissottometti proposti kemm jista’ jkun malajr lill-Parlament Ewropew u lill-Kunsill fir-rigward tal-prinċipji bażiċi, l-applikabbiltà u r-rekwiżiti essenzjali li jirrigwardaw l-istaff u l-organizzazzjonijiet involuti fit-tħaddim ta’ inġenji ta’ l-ajru. (2) Il-Komunità għandha tistipula, f’konformità ma’ l-istandards stabbiliti mill-Konvenzjoni dwar l-Avjazzjoni Ċivili, iffirmata f’Chicago fis-7 ta’ Diċembru 1944 (“il-Konvenzjoni ta’ Chicago”), rekwiżiti essenzjali applikabbli għal persuni u organizzazzjonijiet involuti fit-tħaddim ta’ inġenji ta’ l-ajru, kif ukoll għal persuni u prodotti konnessi mat-taħriġ u l-eżami mediku tal-bdoti. Il-Kummissjoni għandha jkollha s-setgħa li tiżviluppa r-regoli ta’ implimentazzjoni meħtieġa. (3) Iċ-ċittadini Ewropej għandhom igawdu livell għoli u uniformi ta’ protezzjoni f’kull ħin. Għalhekk, inġenji ta’ l-ajru ta’ pajjiżi terzi li joperaw lejn, fi jew mit-territorju fejn japplika t-Trattat, għandhom ikunu suġġetti għal superviżjoni xierqa fil-livell Komunitarju fil-limiti stabbiliti mill-Konvenzjoni ta’ Chicago. (4) Ma jkunx xieraq li l-inġenji ta’ l-ajru kollha jiġu suġġetti għal regoli komuni, b’mod partikolari inġenji ta’ l-ajru li huma ta’ għamla sempliċi jew joperaw prinċipalment fuq bażi lokali, u dawk li huma mibnija mid-dilettanti jew li huma partikularment rari jew li jeżisti biss numru żgħir minnhom; inġenji ta’ l-ajru bħal dawn għandhom għalhekk jibqgħu taħt il-kontroll regolatorju ta’ l-Istati Membri. Madankollu, għandhom jittieħdu miżuri proporzjonati biex jiżdied b’mod ġenerali l-livell ta’ sikurezza ta’ l-avjazzjoni għar-rikreazzjoni. (5) B’mod speċjali għandha tingħata konsiderazzjoni lil ajruplani u ħelikopters b’massa tat-tlugħ massima baxxa u li r-rendiment tagħhom qed jiżdied, jistgħu jiċċirkolaw madwar il-Komunità kollha u qed jiġu prodotti b’mod industrijali, u għalhekk jistgħu jkunu regolati aħjar fil-livell Komunitarju li jkun jista’ jipprovdi l-livell uniformi ta’ sikurezza u protezzjoni ambjentali meħtieġ. (6) L-ambitu ta’ l-applikazzjoni ta’ l-azzjoni tal-Komunità għandu jiġi ddefinit b’mod ċar biex persuni, organizzazzjonijiet u prodotti suġġetti għal dan ir-Regolament u r-regoli ta’ implimentazzjoni tiegħu jkunu jistgħu jiġu identifikati mingħajr ambigwità. Tali ambitu ta’ applikazzjoni għandu jkun iddefinit b’mod ċar billi ssir referenza għal lista ta’ inġenji ta’ l-ajru li huma eżentati mill-applikazzjoni ta’ dan ir-Regolament. (7) Prodotti aeronawtiċi, parts u attrezzaturi, operaturi involuti fit-trasport kummerċjali bl-ajru, kif ukoll bdoti u persuni, prodotti u organizzazzjonijiet involuti fit-taħriġ u l-eżami mediku tagħhom, għandhom ikunu ċċertifikati u liċenzjati kemm-il darba jinsabu li jikkonformaw mar-rekwiżiti essenzjali li jridu jiġu stipulati mill-Komunità skond l-istandards tal-Konvenzjoni ta’ Chicago. Il-Kummissjoni għandha jkollha s-setgħa li tiżviluppa r-regoli ta’ implimentazzjoni meħtieġa. (8) Korpi ta’ valutazzjoni approvati kif jixraq għandhom jiġu awtorizzati biex joħorġu l-liċenzji lil bdoti involuti f’operazzjonijiet għar-rikreazzjoni. (9) L-Aġenzija Ewropea tas-Sikurezza ta’ l-Ajru (“l-Aġenzija”) għandha tiġi awtorizzata biex toħroġ ċertifikati jew liċenzji lil persuni, organizzazzjonijiet u prodotti suġġetti għal dan ir-Regolament fejn azzjoni ċentralizzata tkun iktar effiċjenti minn ċertifikazzjoni f’livell ta’ Stat Membru. L-Aġenzija għandha, għall-istess raġuni, titħalla tieħu l-miżuri meħtieġa relatati ma’ l-operazzjoni ta’ inġenji ta’ l-ajru, il-kwalifikazzjoni ta’ ekwipaġġ jew is-sikurezza ta’ inġenji ta’ l-ajru ta’ pajjiżi terzi meta dan hu l-aħjar mezz li bih tiżgura l-uniformità u tiffaċilita t-tħaddim tas-suq intern. (10) It-tħaddim effettiv ta’ skema tal-Komunità tas-sikurezza ta’ l-avjazzjoni ċivili fl-oqsma koperti minn dan ir-Regolament jeħtieġ kooperazzjoni msaħħa bejn il-Kummissjoni, l-Istati Membri u l-Aġenzija biex jiġu skoperti kundizzjonijiet perikolużi u jittieħdu miżuri ta’ rimedju kif jixraq. (11) Il-promozzjoni ta’ kultura ta’ sikurezza u tħaddim kif għandu jkun ta’ sistema regolatorja fl-oqsma koperti minn dan ir-Regolament jirrikjedu li inċidenti u okkorrenzi jiġu rrappurtati spontanjament mix-xhieda. Tali rappurtar ikun iffaċilitat bit-twaqqif ta’ ambjent mhux punittiv, u għandhom jittieħdu miżuri xierqa mill-Istati Membri biex jipprovdu għall-protezzjoni ta’ tali informazzjoni u dawk li jirrappurtawha. (12) Fl-interess tat-trasparenza, osservaturi ta’ partijiet interessati għandhom ikunu rappreżentati fil-Bord Maniġerjali ta’ l-Aġenzija. Bl-iskop li tiġi żgurata tmexxija kif jixraq ta’ l-Aġenzija, għandu jitwaqqaf ukoll Bord Eżekuttiv biex jadotta linji gwida strateġiċi u biex jimmonitorja t-twettiq tad-deċiżjonijiet tal-Bord Maniġerjali. (13) Dan ir-Regolament jistabbilixxi qafas xieraq u komprensiv għad-definizzjoni u t-twettiq tar-rekwiżiti tekniċi u proċeduri amministrattivi komuni fil-qasam ta’ l-avjazzjoni ċivili. L-Anness III għar-Regolament tal-Kunsill (KEE) Nru 3922/91 tas-16 ta’ Diċembru 1991 dwar l-armonizzazzjoni tar-rekwiżiti tekniċi u l-proċeduri amministrattivi fil-qasam ta’ l-avjazzjoni ċivili[22] u d-Direttiva tal-Kunsill 91/670/KEE tas-16 ta’ Diċembru 1991 dwar l-aċċettazzjoni reċiproka ta’ liċenzji ta’ l-istaff għall-eżerċizzju ta’ funzjonijiet fl-avjazzjoni ċivili[23], fl-intier tagħha, għandhom għalhekk eventwalment jiġu mħassra, mingħajr preġudizzju għaċ-ċertfikazzjoni jew liċenzjar ta’ prodotti, persuni u organizzazzjonijiet diġà maħruġa skond dawk l-atti leġislattivi. (14) Il-miżuri pprovduti b’dan ir-Regolament huma bbażati fuq l-opinjoni maħruġa mill- Aġenzija Ewropea tas-Sikurezza ta’ l-Ajru[24] skond il-punt (b) ta’ l-Artikolu 12(2) tar-Regolament (KE) Nru 1592/2002 u l-Artikolu 14(1) tiegħu. (15) Ir-Regolament (KE) Nru 1592/2002 għandu għalhekk jiġi emendat skond dan, ADOTTAW DAN IR-REGOLAMENT: IL-KAPITOLU I EMENDI GĦAR-REGOLAMENT BAŻIKU L-Artikolu 1 Ir-Regolament (KE) Nru 1592/2002 huwa emendat kif ġej: (1) Fl-Artikolu 2(2), il-punt li ġej huwa miżjud: “(f) biex ikunu pprovduti l-istess kundizzjonijiet għal kull min hu involut fis-suq intern ta’ l-avjazzjoni.” (2) L-Artikolu 3 huwa emendat kif ġej: (a) il-punt (f) huwa mmodifikat kif ġej: “(f) ‘entità kwalifikata’ tfisser korp akkreditat li jista’ jagħmel xogħol ta’ ċertifikazzjoni taħt il-kontroll u r-responsabbiltà ta’ l-Aġenzija jew ta’ awtorità nazzjonali ta’ l-avjazzjoni;” (b) il-punti (h) sa (n) li ġejjin huma miżjuda: “(h) ‘operatur’ tfisser kwalunkwe persuna legali jew naturali, li topera jew tipproponi li topera wieħed jew aktar inġenji ta’ l-ajru; (i) ‘operazzjoni kummerċjali’ tfisser attività aeronawtika bi ħlas koperta b’ kuntratt bejn operatur u klijent, fejn il-klijent m’huwiex, direttament jew indirettament, sid ta’ l-inġenji ta’ l-ajru użati għall-iskop ta’ dan il-kuntratt u l-operatur m’huwiex, direttament jew indirettament, impjegat tal-klijent; (j) ‘inġenji ta’ l-ajru mħaddma b’magni kumplessi’ tfisser: (i) ajruplan: - b’massa tat-tlugħ massima ċċertifikata li tisboq 5,700kg jew; - b’konfigurazzjoni massima approvata ta’ passiġġieri bil-qiegħda ta’ aktar minn 9 jew; - iċċertifikat biex jopera b’ekwipaġġ minimu ta’ mill-inqas 2 bdoti jew; - mgħammar b’ magna jew magni turbojet engine; jew (ii) ħelikopter: - b’massa tat-tlugħ massima ċċertfikata li tisboq 3,175kg jew; - b’konfigurazzjoni massima approvata ta’ passiġġieri bil-qiegħda ta’ aktar minn 5 jew; - iċċertifikat biex jopera b’ekwipaġġ minimu ta’ mill-inqas 2 bdoti; jew (iii) inġenji ta’ l-ajru b’sistema tilt rotor ; (k) ‘operazzjoni għar-rikreazzjoni’ tfisser kwalunkwe operazzjoni mhux kummerċjali b’inġenji ta’ l-ajru mħaddma b’magni mhux kumplessi ; (l) ‘korp ta’ valutazzjoni’ tfisser korp approvat li jista’ jivvaluta l-konformità ta’ persuni legali jew naturali mar-regoli stabbiliti sabiex jiżgura l-konformità mar-rekwiżiti essenzjali stipulati f’dan ir-Regolament u joħroġ iċ-ċertifikat relatat; (m) ‘apparat sintetiku ta’ taħriġ fit-titjir’ tfisser kwalunkwe tip ta’ apparat li fih issir simulazzjoni fl-art tal-kundizzjonijiet tat-titjir; dawn jinkludu simulaturi tat-titjir, apparati ta’ taħriġ fit-titjir, trejners tan-navigazzjoni u proċeduri tat-titjir u apparati tat-taħriġ fl-istrumenti bażiċi; (n) ‘klassifikazzjoni’ tfisser stqarrija mniżżla fuq il-liċenzja ta’ bdot, li tispeċifika l-kundizzjonijiet, il-privileġġi jew il-limitazzjonijiet speċjali li jappartjenu lil tali liċenzja.” (3) L-Artikolu 4 huwa emendat kif ġej: (a) il-paragrafu 1 huwa emendat kif ġej: (i) il-punt (b) huwa sostitwit minn: “(b) irreġistrati fi Stat membru, sakemm is-superviżjoni regolatorja tas-sikurezza tagħhom ma tkunx ġiet iddelegata lil pajjiż terz u m’humiex użati minn operatur tal-Komunità; jew” (ii) il-punt (c) huwa sostitwit minn: “(c) irreġistrati f’pajjiż terz u użati minn operatur li s-superviżjoni ta’ l-operazzjonijiet tiegħu jiżguraha Stat Membru jew użati lejn, ġewwa jew barra mill-Komunità minn operatur stabbilit jew residenti fil-Komunità; jew” (iii) il-punt (d) li ġej jiżdied: “(d) irreġistrati f’pajjiż terz, jew irreġistrati fi Stat Membru li jkun iddelega s-superviżjoni regolatorja tas-sikurezza tagħhom lil pajjiż terz, u użati minn operatur minn pajjiż terz lejn, ġewwa jew barra mill-Komunità;” (iv) fl-aħħar sentenza tal-paragrafu 1, il-kliem “sakemm is-superviżjoni regolatorja tas-sikurezza tagħhom ma ġietx iddelegata lil pajjiż terz u m’humiex użati minn operatur tal-Komunità” jitħassru. (b) il-paragrafu 1a li ġej jiżdied: “(1a) L-istaff involut fl-operazzjonijiet ta’ inġenji ta’ l-ajru msemmija fil-paragrafu 1(b) jew (c) għandu jikkonforma ma’ dan ir-Regolament.” (c) il-paragrafu 1b li ġej jiżdied: “(1b) Operazzjonijiet ta’ inġenji ta’ l-ajru msemmija fil-paragrafu 1 (b), (c) jew (d) għandhom jikkonformaw ma’ dan ir-Regolament.” (d) il-paragrafu 2 huwa mmodifikat kif ġej: “2. Il-paragrafi 1, 1a u 1b m’għandhomx japplikaw għall-inġenji ta’ l-ajru msemmija fl-Anness II.” (4) L-Artikolu 5 huwa emendat kif ġej: (a) il-paragrafu 2 huwa emendat kif ġej: (i) fil-parti introduttorja, il-kliem “irreġistrati fi Stat Membru” jinbidlu bil-kliem “imsemmija fil-punt (b) ta’ l-Artikolu 4(1)”; (ii) fl-ewwel sentenza tal-punt (d), il-kliem “id-disinn, il-manifattura u l-manutenzjoni ta’ prodotti” huwa sostitwit bil-kliem “il-manutenzjoni ta’ prodotti”; (iii) il-punt (dd) li ġej huwa mdaħħal: “(dd) Organizzazzjonijiet responsabbli għad-disinn u l-manifattura ta’ prodotti, parts u attrezzaturi għandhom juru l-kapaċità u l-mezzi tagħhom li jaqdu r-responsabbiltajiet marbuta mal-privileġġi tagħhom. Sakemm l-aċċettazzjoni ta’ dawn il-kapaċitajiet u mezzi ma ssirx b’mod ieħor, dawn għandhom jiġu rikonoxxuti permezz tal-ħruġ ta’ approvazzjoni ta’ l-organizzazzjoni. Il-privileġġi konċessi lill-organizzazzjoni approvata u l-ambitu ta’ l-applikazzjoni ta’ l-approvazzjoni għandhom ikunu speċifikati fit-termini ta’ l-approvazzjoni.” (b) il-paragrafu 2a li ġej jiżdied: “2a. L-inġenji ta’ l-ajru msemmija fil-punt (a) ta’ l-Artikolu 4(1) u l-prodotti, parts u attrezzaturi mmuntati fuqhom għandhom jikkonformaw mal-punti (a) (b) u (dd) tal-paragrafu 2 ta’ dan l-Artikolu.” (c) il-paragrafu 4 huwa emendat kif ġej: (i) taħt il-punt (e) il-punti (iv), (v) u (vi) li ġejjin jiżdiedu: “(iv) is-sillabu minimu għat-taħriġ ta’ staff li jiċċertifika l-manutenzjoni dwar il-klassifikazzjoni tat-tip biex tkun żgurata l-konformità mal-paragrafu (2)(e); (v) is-sillabu minimu għall-klassifikazzjoni tat-tip ta’ bdoti biex tkun żgurata l-konformità ma’ l-Artikolu 6a; (vi) il-lista ta’ t-tagħmir master minimu kif xieraq u l-ispeċifikazzjonijiet addizzjonali ta’ airworthiness għal kull tip ta’ operazzjoni biex tkun żgurata l-konformità ma’ l-Artikolu 6b.” (ii) il-punt (f) huwa sostitwit b’dan li ġej: “(f) il-kundizzjonijiet ta’ ħruġ, żamma, emenda, sospensjoni jew revoka ta’ approvazzjonijiet ta’ organizzazzjonijiet meħtieġa skond il-punti (d), (dd) u (f) tal-paragrafu 2 u l-kundizzjonijiet li taħthom dawn l-approvazzjonijiet ma jkollhomx għalfejn jintalbu;” (iii) il-punt (j) li ġej huwa miżjud: “(j) kif l-inġenji ta’ l-ajru msemmija fil-punti (c) u (d) ta’ l-Artikolu 4(1) jridu juru l-konformità mar-rekwiżiti essenzjali.” (d) fil-paragrafu 5, il-punt (d) li ġej jiżdied: “(d) ma jimponux fuq l-inġenji ta’ l-ajru msemmija fil-punti (c) u (d) ta’ l-Artikolu 4(1) rekwiżiti li jkunu inkompatibbli ma’ l-obbligi ICAO ta’ l-Istati Membri.” (5) L-Artikoli 6a u 6b li ġejjin jiddaħħlu wara l-Artikolu 6: “L-Artikolu 6a Liċenzjar ta l-Bdoti 1. Bdoti involuti fit-tħaddim ta’ inġenji ta’ l-ajru msemmija fl-Artikolu 4(1)(b) u (c) u organizzazzjonijiet, apparat sintetiku ta’ taħriġ fit-titjir u persuni involuti fit-taħriġ, l-ittestjar, l-eżami u l-valutazzjoni medika ta’ bdoti għandhom jikkonformaw mar-rekwiżiti essenzjali stipulati fl-Anness III. 2. Bdot jista’ jopera inġenji ta’ l-ajru fil-każ biss li huwa jew hija jkollu/jkollha liċenzja u ċertifikat mediku xierqa għall-operazzjoni li jiżvolġi/tiżvolġi. Bdot għandha tinħariġlu liċenzja meta jintwera li huwa jew hija jkun/tkun konformi mar-regoli stabbiliti biex ikun żgurat li huma jissodisfaw ir-rekwiżiti essenzjali relatati ma’ l-għarfien teoretiku, il-ħiliet prattiċi u l-profiċjenza fil-lingwa. Din il-liċenzja tista’ tinħareġ minn korp ta’ valutazzjoni meta l-privileġġi li tagħti jkunu limitati għal titjir għar-rikreazzjoni. Bdot għandu jinħariġlu ċertifikat mediku meta jintwera li huwa jew hija jkun/tkun konformi mar-regoli stabbiliti biex ikun żgurat li jissodisfaw ir-rekwiżiti essenzjali li jirregolaw l-istat mediku. Dan iċ-ċertifikat mediku għandu jinħareġ minn eżaminaturi aeromediċi jew ċentri aeromediċi; madankollu, fil-każ ta’ bdoti involuti f’operazzjonijiet għar-rikreazzjoni, iċ-ċertifikat jista’ jinħareġ minn tabib mhux speċjalizzat. Il-privileġġi mogħtija lill-bdot u l-ambitu ta’ l-applikazzjoni tal-liċenzja u ċ-ċertifikat mediku għandhom ikunu speċifikati fihom. Ir-rekwiżiti tat-tieni u t-tielet subparagrafu jistgħu jiġu sodisfatti bl-aċċettazzjoni ta’ liċenzji u ċertifikati mediċi maħruġa minn jew f’isem pajjiż terz safejn għandhom x’jaqsmu bdoti involuti fl-operazzjoni ta’ inġenji ta’ l-ajru msemmija fil-punt (c) ta’ l-Artikolu 4(1). 3. Il-kapaċità ta’ korpi ta’ valutazzjoni, organizzazzjonijiet ta’ taħriġ tal-bdoti u organizzazzjonijiet responsabbli għall-valutazzjoni ta’ l-istat mediku tal-bdoti li jaqdu r-responsabbiltajiet marbuta mal-privileġġi tagħhom fir-rigward tal-ħruġ ta’ liċenzji u ċertifikati mediċi għandha tkun rikonoxxuta bil-ħruġ ta’ approvazzjoni. Approvazzjonijiet ta’ organizzazzjonijiet għandhom jinħarġu meta jintwera li l-organizzazzjoni tikkonforma mar-regoli stabbiliti biex tkun żgurata l-konformità mar-rekwiżiti essenzjali relevanti kif stipulat fl-Anness III. Il-privileġġi mogħtija mill-approvazzjonijiet għandhom jitniżżlu fihom. 4. Apparat sintetiku ta’ taħriġ fit-titjir użat għat-taħriġ tal-bdoti għandu jkun suġġett għal ċertifikat. Dan iċ-ċertifikat għandu jinħareġ meta jintwera li l-apparat jikkonforma mar-regoli stabbiliti biex tkun żgurata l-konformità mar-rekwiżiti essenzjali relevanti kif stipulat fl-Anness III. 5. Persuna responsabbli għall-provvediment ta’ taħriġ għall-bdoti, jew għall-valutazzjoni tal-kompetenza jew ta’ l-istat mediku tagħhom għandu jkollha ċertifikat xieraq. Dak iċ-ċertifikat għandu jinħareġ meta jintwera li l-applikant jikkonforma mar-regoli stabbiliti biex tkun żgurata l-konformità mar-rekwiżiti essenzjali relevanti kif stipulat fl-Anness III. Il-privileġġi mogħtija fiċ-ċertifikat għandhom ikunu speċifikati fih. 6. Il-Kummissjoni għandha tadotta, skond il-proċedura stipulata fl-Artikolu 54(3), ir-regoli għat-twettiq ta’ dan l-Artikolu. B’hekk, hija għandha tispeċifika b’mod partikolari: (a) il-klassifikazzjonijiet differenti ta’ liċenzji tal-bdoti u ċ-ċertifikati mediċi adegwati għat-tipi differenti ta’ attivitajiet li jkunu jiżvolġu; (b) il-kundizzjonijiet ta’ ħruġ, żamma, emenda, limitazzjoni, sospensjoni jew revoka ta’ liċenzji, klassifikazzjoni għal-liċenzji, ċertifikati mediċi, approvazzjonijiet ta’ organizzazzjonijiet, korpi tal-valutazzjoni u ċertifikati tal-istaff; (c) il-privileġġi u r-responsabbiltajiet ta’ dawk li jkollhom liċenzji, klassifikazzjoni tal-liċenzji, ċertifikati mediċi, approvazzjonijiet ta’ organizzazzjonijiet u ċertifikati ta’ l-istaff. 7. Hi u tistabbilixxi r-regoli tat-twettiq msemmija fil-paragrafu 6, il-Kummissjoni trid tagħti attenzjoni speċifika biex dawn jirriflettu l-aqwa u l-aktar prassi moderni fil-qasam tat-taħriġ ta’ bdoti u li jippermettu li jkun hemm reazzjoni immedjata biex jiġu stabbiliti l-kawżi ta’ aċċidenti u inċidenti serji. L-Artikolu 6b Operazzjonijiet ta’ l-ajru 1. It-tħaddim ta’ l-inġenji ta’ l-ajru msemmija fl-Artikolu 4(1) (b) (c) u (d) għandhom jikkonformaw mar-rekwiżiti stipulati fl-Anness IV. 2. Operaturi involuti f’operazzjonijiet kummerċjali għandhom juru l-kapaċità u l-mezzi tagħhom li jattwaw ir-responsabbiltajiet marbuta mal-privileġġi tagħhom. Dawn il-kapaċitajiet u l-mezzi għandhom jiġu rikonoxxuti bil-ħruġ ta’ ċertifikat. Il-privileġġi mogħtija lill-operatur u l-ambitu ta’ l-applikazzjoni ta’ l-operazzjonijiet għandhom ikunu speċifikati fiċ-ċertifikat. Ir-rekwiżit ta’ dan il-paragrafu jista’ jiġi sodisfatt bl-aċċettazzjoni ta’ ċertifikati maħruġa minn jew f’isem pajjiż terz safejn għandhom x’jaqsmu l-operaturi involuti fl-operazzjoni ta’ l-inġenji ta’ l-ajru msemmija fl-Artikolu 4(1)(d). 3. Operaturi li jiżvolġu operazzjoni mhux kummerċjali ta’ inġenji ta’ l-ajru kumplessi mħaddma bil-magni għandhom jiddikjaraw il-kapaċità u l-mezzi tagħhom li jattwaw ir-responsabbiltajiet marbuta ma’ l-operazzjoni ta’ l-inġenji ta’ l-ajru. 4. Ekwipaġġ tal-kabina involut fit-tħaddim ta’ l-inġenji ta’ l-ajru msemmija fl-Artikolu 4(1)(b) u (c) għandu jikkonforma mar-rekwiżiti essenzjali stipulati fl-Anness IV. Huma għandu jkollhom attestazzjoni u ċertifikat mediku xierqa għall-operazzjoni li jiżvolġu. 5. Il-Kummissjoni għandha tadotta, skond il-proċedura stipulata fl-Artikolu 54(3), ir-regoli għat-twettiq ta’ dan l-Artikolu. Meta tagħmel dan, hija għandha tispeċifika b’mod partikolari: (a) il-kundizzjonijiet għat-tħaddim ta’ inġenji ta’ l-ajru f’konformità mar-rekwiżiti essenzjali stipulati fl-Anness IV; (b) il-kundizzjonijiet ta’ ħruġ, żamma, emenda, limitazzjoni, sospensjoni jew revoka taċ-ċertifikat ta’ operatur imsemmi fil-paragrafu 2; (c) il-privileġġi u r-responsabbiltajiet ta’ dawk li għandhom iċ-ċertifikati; (d) il-kundizzjonijiet u l-proċeduri għas-sorveljanza u l-ispezzjoni ta’ l-operaturi msemmija fil-paragrafu 3. (e) il-kundizzjonijiet ta’ ħruġ, żamma, emenda, limitazzjoni, sospensjoni jew revoka ta’ l-attestazzjoni ta’ l-ekwipaġġ tal-kabina msemmija fil-paragrafu 4. (f) Il-kundizzjonijiet li taħthom operazzjonijiet għandhom jiġu pprojbiti, limitati jew suġġetti għal certi kundizzjonijiet fl-interess tas-sikurezza skond l-Artikolu 15b(2). 6. Ir-regoli tat-twettiq imsemmija fil-paragrafu 5 għandhom jirriflettu l-aqwa u l-aktar prassi moderni fil-qasam ta’ l-operazzjoniijiet ta’ l-ajru. Ir-regoli tat-twettiq għandhom jikkunsidraw ukoll l-esperjenza dinjija fis-servizz ta’ l-inġenji ta’ l-ajru, u l-progress xjentifiku u teknoloġiku. Huma għandhom jipprovdu għal reazzjoni immedjata biex jiġu stabbiliti l-kawżi ta’ aċċidenti u inċidenti serji. Huma m’għandhomx jimponu fuq l-inġenji ta’ l-ajru msemmija fl-Artikolu 4(1) (c) u (d) rekwiżiti li jkunu inkompatibbli ma’ l-obbligi ICAO ta’ l-Istati Membri.” (6) L-Artikolu 7 huwa sostitwit b’dan li ġej: “L-Artikolu 7 Superviżjoni kollettiva 1. L-Istati Membri u l-Aġenzija għandhom jikkooperaw permezz tal-ġbir, inklużi ramp inspections , u qsim ta’ informazzjoni biex jiġi żgurat li d-dispożizzjonijiet ta’ dan ir-Regolament u r-regoli tat-twettiq tiegħu jiġu fil-fatt imwettqa. 2. Il-Kummissjoni għandha tadotta, bi qbil mal-proċedura stabbilita fl-Artikolu 54(3), ir-regoli tat-twettiq tal-paragrafu 1, u tispeċifika b’mod partikolari l-kundizzjonijiet li ġejjin: (a) il-kundizzjonijiet għall-ġbir, l-iskambju u t-tixrid ta’ informazzjoni; (b) il-kundizzjonijiet biex isiru ramp inspections , inklużi dawk sistematiċi; (c) il-kundizzjonijiet għad-detenzjoni ta’ inġenji ta’ l-ajru li ma jikkonformawx mar-rekwiżiti ta’ dan ir-Regolament jew ir-regoli tat-twettiq tiegħu.” (7) L-Artikolu 8 huwa modifikat kif ġej: (a) il-paragrafu 2 huwa sostitwit minn dan li ġej: “2. Sakemm issir l-adozzjoni tar-regoli tat-twettiq imsemmija fl-Artikoli 5(5) u 6a(6), u bla preġudizzju għall-Artikolu 2(3) ta’ dan ir-Regolament, ċertifikati li ma jistgħux jinħarġu bis-saħħa ta’ dan ir-Regolament jistgħu jinħarġu fuq il-bażi tar-Regolamenti nazzjonali applikabbli.” (b) il-paragrafu 3 li ġej jiżdied: “3. Sakemm issir l-adozzjoni tar-regoli tat-twettiq imsemmija fl-Artikolu 6b(5), ċertifikati li ma jistgħux jinħarġu bis-saħħa ta’ dan ir-Regolament jistgħu jinħarġu fuq il-bażi tar-regolamenti nazzjonali applikabbli jew, meta japplika, fuq il-bażi tar-rekwiżiti relevanti tar-Regolament (KEE) Nru 3922/1991.” (8) L-Artikolu 9 hu emendat kif ġej: (a) il-paragrafu 1 hu sostitwit b’dan li ġej: “1. B’deroga mid-dispożizzjonijiet ta’ dan ir-Regolament u r-regoli adottati għat-twettiq tiegħu, l-Aġenzija, fl-oqsma tal-kompetenza tagħha, għandha toħroġ ċertifikati fuq il-bażi ta’ ċertifikati maħruġa mill-awtoritajiet aeronawtiċi ta’ pajjiż terz, kif provdut fil-ftehimiet ta’ rikonoxximent bejn il-Komunità u dak il-pajjiż terz.” (9) L-Artikolu 9a li ġej jiddaħħal wara l-Artikolu 9: “L-Artikolu 9a Entitajiet kwalifikati 1. Entitajiet kwalifikati li jagħmlu xogħol ta’ ċertifikazzjoni speċifiku skond il-proċeduri ta’ ċertifikazzjoni applikabbli f’isem l-Aġenzija, jew f’isem l-Istati Membri meta dawk ta’ l-aħħar jagħmlu xogħol ta’ ċertifikazzjoni fl-applikazzjoni ta’ dan ir-Regolament, għandhom jikkonformaw mal-kriterji stabbiliti fl-Anness V u għandhom juru li għandhom l-organizzazzjoni u l-għarfien espert neċessarju. Dawn il-kapaċitajiet u mezzi għandhom ikunu rikonoxxuti permezz tal-ħruġ ta’ akkreditazzjoni mill-Aġenzija. 2. Fir-rigward ta’ entitajiet kwalifikati, l-Aġenzija għandha: (a) tagħmel hi stess jew permezz ta’ awtoritajiet nazzjonali ta’ l-avjazzjoni, spezzjonijiet u verifiki ta’ l-entitajiet li hi takkredita; (b) toħroġ u ġġedded l-akkreditazzjonijiet; (c) temenda, tillimita, tissospendi jew tirrevoka l-akkreditazzjoni ta’ l-entità relevanti meta l-kundizzjonijiet li taħthom tkun inħarġet mill-Aġenzija ma jkunux għadhom jiġu sodisfatti, jew jekk l-entità kkonċernata tonqos milli tissodisfa l-obbligi imposti fuqha minn dan ir-Regolament jew mir-regoli tat-twettiq tiegħu.” (10) L-Artikolu 10 hu sostitwit minn dan li ġej: “L-Artikolu 10 Dispożizzjonijiet dwar flessibilità 1. Id-dispożizzjonijiet ta’ dan ir-Regolament u regoli adottati għat-twettiq tiegħu ma jżommux Stat Membru milli jirreaġixxi immedjatament għal problema ta’ sikurezza imprevista li tinvolvi prodott, persuna jew organizzazzjoni suġġetti għad-dispożizzjonijiet ta’ dan ir-Regolament. L-Istati Membri għandhom jinnotifikaw immedjatament lill-Aġenzija, il-Kummissjoni u l-Istati Membri l-oħra dwar il-miżuri meħuda u r-raġunijiet għalihom. 2. Bi qbil ma’ l-Artikolu 16(3), l-Aġenzija tista’ tiddetermina fi żmien xahar minn meta tiġi nnotifikata skond il-paragrafu 1 ta’ dan l-Artikolu, jekk il-problema ta’ sikurezza tistax tiġi indirizzata fil-qafas ta’ dan ir-Regolament u r-regoli tat-twettiq tiegħu, sakemm il-Kummissjoni ma tkunx qajmet oġġezzjonijiet matul l-istess perjodu. L-Aġenzija għandha mbagħad tieħu d-deċiżjoni xierqa, u tgħaddi kopja lill-Kummissjoni u l-Istati Membri l-oħra. Jekk, mill-banda l-oħra, l-Aġenzija tiddetermina li l-problema ta’ sikurezza tkun riżultat ta’ nuqqas fi, jew livell inadegwat ta’ sikurezza li jirriżulta mill-applikazzjoni ta’ dan ir-Regolament jew ir-regoli tat-twettiq tiegħu, hi għandha allura tiżviluppa u toħroġ opinjoni dwar jekk il-miżuri għandhomx jiġu rrevokati jew imħollija. Bi qbil mal-proċedura msemmija fl-Artikolu 54(3), il-Kummissjoni tista’ tieħu deċiżjoni fuq il-bażi ta’ din l-opinjoni. Jekk il-miżuri jkunu se jitkomplew, huma għandhom jitwettqu mill-Istati Membri kollha u d-dispożizzjonijiet ta’ l-Artikolu 8 għandhom japplikaw għalihom. 3. L-Istati Membri jistgħu jagħtu eżenzjonijiet mir-rekwiżiti sostantivi stipulati f’dan ir-Regolament u r-regoli tat-twettiq tiegħu fil-każ ta’ ċirkustanzi operazzjonali urġenti mhux previsti jew ħtiġijiet operazzjonali ta’ tul ta’ żmien limitat, sakemm il-livell ta’ sikurezza ma jkunx b’hekk affettwat ħażin. L-Aġenzija, il-Kummissjoni u l-Istati Membri l-oħra għandhom jiġu nnotifikati bi kwalunkwe eżenzjonijiet bħal dawn hekk kif dawn isiru ripetittivi jew fejn jingħataw għal perjodi ta’ aktar minn xahrejn. 4. Bi qbil ma’ l-Artikolu 16(3), l-Aġenzija għandha fi żmien xahar minn mindu tiġi nnotifikata skond il-paragrafu 3 ta’ dan l-Artikolu, tiddetermina jekk l-eżenzjonijiet jikkonformawx ma’ l-għanijiet ġenerali tas-sikurezza ta’ dan ir-Regolament jew kwalunkwe regola oħra tal-liġi Komunitarja. L-Aġenzija għandha toħroġ opinjoni lill-Kummissjoni. Fuq il-bażi ta’ din l-opinjoni u f’konformità mal-proċedura msemmija fl-Artikolu 54(4), il- Kummissjoni tista’ tieħu deċiżjoni dwar ir-revoka ta’ dawn l-eżenzjonijiet. 5. Fejn livell ta’ protezzjoni ekwivalenti għal dak miksub bl-applikazzjoni tar-regoli tat-twettiq ta’ dan ir-Regolament jista’ jinkiseb b’mezzi oħra, Stat Membru jista’, mingħajr diskriminazzjoni minħabba nazzjonalità, jagħti approvazzjoni ta’ deroga minn dawk ir-regoli tat-twettiq. F’każijiet bħal dawn, l-Istat Membru għandu jinnotifika lill-Aġenzija u l-Kummissjoni li bi ħsiebu jagħti tali approvazzjoni u għandu jagħti r-raġunijiet li juru l-bżonn ta’ deroga mir-regola kkonċernata, kif ukoll il-kundizzjonijiet stipulati biex jiżguraw li jinkiseb livell ta’ protezzjoni ekwivalenti. 6. Bi qbil ma’ l-Artikolu 16(3), fi żmien xahrejn minn mindu tiġi nnotifikata skond il-paragrafu 5 ta’ dan l-Artikolu, l-Aġenzija għandha toħroġ opinjoni dwar jekk l-approvazzjoni proposta tissodisfax il-kundizzjonijiet stipulati f’dak il-paragrafu. Fi żmien xahar minn meta tirċievi l-opinjoni ta’ l-Aġenzija, il-Kummissjoni tista’ tagħti bidu għall-proċedura msemmija fl-Artikolu 54(3), sabiex tiddeċiedi jekk l-approvazzjoni proposta tistax tingħata jew għandhiex tiġi rrifjutata. Jekk l-approvazzjoni tkun tista’ tingħata, il-Kummissjoni għandha tinnotifika d-deċiżjoni tagħha lill-Istati Membri kollha, li jkunu huma wkoll intitolati li japplikaw dik il-miżura. Id-dispożizzjonijiet ta’ l-Artikolu 8 għandhom japplikaw għall-miżura kkonċernata.” (11) Fl-Artikolu 11, is-sentenza li ġejja hija miżjuda mal-paragrafu 4: “Mid-dħul fis-seħħ tar-regoli tat-twettiq imsemmija fl-Artikolu 7(2), dan l-eżami mill-ġdid tas-sikurezza għandu jinkludi analiżi ta’ l-informazzjoni kollha li tkun waslet skond l-Artikolu 7. Din l-analiżi għandha tkun sempliċi u faċli biex tinftiehem u għandha tindika jekk hemmx riskju ta’ sikurezza miżjud għall-passiġġieri ta’ l-ajru. F’din l-analiżi, is-sorsi ta’ l-informazzjoni għandhom jinżammu mistura.” (12) L-Artikolu 11a li ġej jiddaħħal wara l-Artikolu 11: “L-Artikolu 11a Protezzjoni tas-sorsi ta’ informazzjoni 1. Meta l-informazzjoni msemmija fl-Artikolu 11 tkun ingħatat minn persuna naturali fuq bażi volontarja, ir-rapporti m’għandhomx jiżvelaw is-sors ta’ tali informazzjoni. 2. Bla preġudizzju għar-regoli tal-liġi penali applikabbli, l-Istati Membri għandhom iżommu lura milli jibdew proċeduri fir-rigward ta’ ksur mhux premeditat jew aċċidentali tal-liġi li jkun ġie għall-attenzjoni tagħhom biss għaliex kien ġie rrappurtat skond dan ir-Regolament u r-regoli tat-twettiq tiegħu. Din ir-regola m’għandhiex tapplika f’każi ta’ negliġenza serja. 3. F’konformità mal-proċeduri definiti fil-liġijiet u l-prassi nazzjonali tagħhom, l-Istati Membri għandhom jiżguraw li l-impjegati li jipprovdu informazzjoni għall-applikazzjoni ta’ dan ir-Regolament u r-regoli tat-twettiq tiegħu ma jkunux suġġetti għal xi preġudizzju mill-prinċipal tagħhom, ħlief f’każijiet ta’ negliġenza serja. 4. Dan l-Artikolu għandu japplika mingħajr preġudizzju għar-regoli nazzjonali marbuta ma’ l-aċċess għall-informazzjoni minn awtoritajiet ġudizzjarji.” (13) L-Artikolu 13 huwa emendat kif ġej: (a) il-punt (c) huwa sostitwit minn dan li ġej: “(c) tieħu d-deċiżjonijiet xierqa għall-applikazzjoni ta’ l-Artikoli 9a, 15, 15a, 15b u 46;” (b) il-punt (d) li ġej huwa miżjud: “(d) toħroġ ir-rapporti wara spezzjonijiet ta’ standardizzazzjoni magħmula skond l-Artikoli 16(1) u 45.” (14) Fil-punt (a) ta’ l-Artikolu 14(2), il-kliem “inklużi kodiċi ta’ airworthiness ” huma mħassra. (15) L-Artikolu 15 huwa emendat kif ġej:- (a) il-paragrafu 1 huwa emendat kif ġej: (i) l-ewwel sentenza hija sostitwita b’dan li ġej: “Fir-rigward ta’ prodotti, parts u attrezzaturi msemmija fl-Artikolu 4(1) (a) u (b), l-Aġenzija għandha, fejn japplika u kif speċifikat fil-Konvenzjoni ta’ Chicago jew l-Annessi tagħha, tiżvolġi f’isem l-Istati Membri l-funzjonijiet u x-xogħol ta’ l-Istat tad-disinn, il-manifattura jew ir-reġistru fir-rigward ta’ l-approvazzjoni ta’ disinn.” (ii) il-punt (e) huwa sostitwit b’dan li ġej: “(e) tagħmel, hija stess jew permezz ta’ awtoritajiet ta’ l-avjazzjoni nazzjonali jew entitajiet kwalifikati, investigazzjonijiet tekniċi assoċjati maċ-ċertifikazzjoni ta’ prodotti, parts u attrezzaturi;“ (iii) il-punt (i) huwa sostitwit b’dan li ġej: “(i) temenda, tissospendi jew tirrevoka ċ-ċertifikat relevanti meta l-kundizzjonijiet li taħthom ikun maħruġ mill-Aġenzija ma jkunux baqgħu jiġu sodisfatti jew jekk il-persuna legali jew naturali li jkollha ċ-ċertifikat tonqos milli tissodisfa l-obbligi imposti fuqha minn dan ir-Regolament jew ir-regoli tat-twettiq tiegħu;” (iv) il-punti (k) u (l) li ġejjin huma miżjuda: “(k) għal kull inġenju ta’ l-ajru bil-permess li jtir huwa meħtieġ għal titjira waħda waħidha, li jistabbilixxi l-limitazzjonijiet xierqa; (l) toħroġ permessi ta’ titjir lil inġenji ta’ l-ajru meta tali permessi jkunu meħtieġa biex issir sensiela ta’ titjiriet.” (b) il-paragrafu 2 huwa emendat kif ġej: (i) fil-punt (b), subpunt (ii) huwa sostitwit b’dan li ġej: “(ii) organizzazzjonijiet ta’ produzzjoni u manutenzjoni li jinsabu fit-territorju ta’ l-Istati Membri, jekk mitluba mill-Istat Membru kkonċernat; jew” (ii) il-punt (c) huwa sostitwit b’dan li ġej: “(c) temenda, tissospendi u tirrevoka ċ-ċertifikat ta’ l-organizzazzjoni relevanti meta l-kundizzjonijiet li taħthom ikun maħruġ mill-Aġenzija ma jibqgħux jiġu sodisfatti, jew jekk l-organizzazzjoni kkonċernata tonqos milli tissodisfa l-obbligi imposti fuqha minn dan ir-Regolament jew ir-regoli tat-twettiq tiegħu.” (16) L-Artikoli 15a u 15b li ġejjin huma mdaħħla wara l-Artikolu 15: “L-Artikolu 15a Ċertifikazzjoni ta’ Staff 1. Fir-rigward ta’ l-istaff u ta’ l-organizzazzjonijiet imsemmija fl-Artikolu 6a(1), l-Aġenzija għandha: (a) tagħmel, hija stess jew permezz ta’ awtoritajiet ta’ l-avjazzjoni jew entitajiet kwalifikati nazzjonali, spezzjonijiet u verifiki ta’ l-organizzazzjonijiet u korpi ta’ valutazzjoni li hi tiċċertifika; (b) toħroġ u ġġedded iċ-ċertifikati ta’: (i) organizzazzjonijiet ta’ taħriġ ta’ staff u ċentri aeromediċi li jinsabu fit-territorju ta’ l-Istati Membri, jekk mitluba mill-Istat Membru kkonċernat; jew (ii) organizzazzjonijiet ta’ taħriġ ta’ staff u ċentri aeromediċi li jinsabu barra t-territorju ta’ l-Istati Membri; jew (iii) korpi ta’ valutazzjoni jekk jintalbu minn korpi bħal dawn; (c) temenda, tillimita, tissospendi jew tirrevoka ċ-ċertifikat relevanti ta’ l-organizzazzjoni meta l-kundizzjonijiet li taħthom ikun inħareġ mill-Aġenzija ma jkunux baqgħu jiġu sodisfatti, jew jekk il-persuna legali jew naturali li jkollha iċ-ċertifikat tonqos milli tissodisfa l-obbligi imposti fuqha minn dan ir-Regolament jew ir-regoli tat-twettiq tiegħu. 2. Fir-rigward ta’ apparat sintetiku ta’ taħriġ fit-titjir imsemmi fl-Artikolu 6a(1), l-Aġenzija għandha: (a) tagħmel, hija stess jew permezz ta’ l-awtoritajiet ta’ l-avjazzjoni jew entitajiet kwalifikati nazzjonali, spezzjonijiet tekniċi ta’ apparati li hija tkun iċċertifikat; (b) toħroġ u ġġedded iċ-ċertifikati ta’; (i) apparati sintetiċi ta’ taħriġ fit-titjir użati minn organizzazzjonijiet tat-taħriġ iċċertifikati mill-Aġenzija; jew (ii) apparati sintetiċi ta’ taħriġ fit-titjir li jinsabu fit-territorju ta’ l-Istati Membri, jekk mitluba mill-Istat Membru kkonċernat; jew (iii) apparati sintetiċi ta’ taħriġ fit-titjir li jinsabu barra t-territorju ta’ l-Istati Membri; (c) temenda, tillimita, tissospendi jew tirrevoka ċ-ċertifikat relevanti meta l-kundizzjonijiet li taħthom ikun maħruġ mill-Aġenzija ma jkunux baqgħu jiġu sodisfatti, jew jekk il-persuna legali jew naturali li jkollha ċ-ċertifikat tonqos milli tissodisfa l-obbligi imposti fuqha minn dan ir-Regolament jew ir-regoli tat-twettiq tiegħu. L-Artikolu 15b Ċertifikazzjoni ta’ l-Operaturi ta’ l-Ajru 1. Fir-rigward ta’ l-operaturi li jiżvolġu operazzjonijiet kummerċjali, l-Aġenzija għandha: (a) tagħmel, hija stess jew permezz ta’ awtoritajiet ta’ l-avjazzjoni jew entitajiet kwalifikati nazzjonali, spezzjonijiet u verifiki ta’ l-operaturi li tiċċertifika; (b) toħroġ u ġġedded iċ-ċertifikati ta’: (i) operaturi li jinsabu fit-territorju ta’ l-Istati Membri, jekk mitluba mill-Istat Membru ikkonċernat; jew (ii) operaturi li jinsabu barra t-territorju ta’ l-Istati Membri, ħlief jekk Stat Membru jagħmel il-funzjonijiet u x-xogħol ta’ l-Istat ta’ l-operatur għal dawn l-operaturi; (c) temenda, tillimita, tissospendi jew tirrevoka ċ-ċertifikat relevanti ta’ l-operatur meta l-kundizzjonijiet li fuqhom ikun inħareġ mill-Aġenzija ma jibqgħux jiġu sodisfatti, jew jekk l-organizzazzjoni kkonċernata tonqos milli tissodisfa l-obbligi imposti fuqha minn dan ir-Regolament jew ir-regoli tat-twettiq tiegħu. 2. L-Aġenzija tista’ tordna permezz ta’ direttiva operazzjonali li operazzjoni għandha tkun ipprojbita, limitata jew suġġetta għal ċerti kundizzjonijiet fl-interess ta’ operazzjonijiet sikuri. 3. Fir-rigward ta’ limitazzjoni ta’ ħin tat-titjir, l-Aġenzija għandha: (a) toħroġ l-ispeċifikazzjonijiet ta’ ċertifikazzjoni applikabbli biex tiżgura l-konformità mar-rekwiżiti essenzjali u, kif jixraq, ir-regoli tat-twettiq relatati. B’mod partikulari fir-rigward ta’ trasport kummerċjali bl-ajruplan, sakemm iseħħ l-adozzjoni tar-regoli tat-twettiq relatati msemmija fl-Artikolu 6b(5), l-Aġenzija għandha toħroġ l-ispeċifikazzjonijiet ta’ ċertifikazzjoni applikabbli biex tiżgura l-konformità mas-Subparti Q ta’ l-Anness III għar-Regolament (KEE) Nru 3922/1991. (b) tapprova skemi individwali ta’ speċifikazzjoni ta’ ħin tat-titjir meta tali skemi ma jkunux jistgħu jiġu approvati taħt speċifikazzjoni ta’ ċertifikazzjoni applikabbli.” (17) Fl-Artikolu 16, il-paragrafi 1 u 2 huma sostitwiti b’dan li ġej: “1. L-Aġenzija għandha tagħmel spezzjonijiet ta’ standardizzazzjoni fl-oqsma koperti mill-Artikolu 1(1), sabiex timmonitorja l-applikazzjoni mill-awtoritajiet kompetenti nazzjonali ta’ dan ir-Regolament u tar-regoli tat-twettiq tiegħu, u għandha tirrapporta lill-Kummissjoni. 2. L-Aġenzija għandha tagħmel investigazzjonijiet tekniċi ta’ intrapriżi sabiex timmonitorja l-applikazzjoni ta’ dan ir-Regolament u r-regoli tat-twettiq tiegħu wara li tikkunsidra l-għanijiet stabbiliti fl-Artikolu 2.” (18) Fl-Artikolu 18(2), is-subparagrafu li ġej huwa miżjud: “Arranġamenti ta’ ħidma għandhom jikkonformaw mal-liġi tal-Komunità u għandhom jikkunsidraw sew il-politika barranija tal-Komunità fil-konfront ta’ pajjiżi terzi. Huma għandhom ikunu rċevew l-approvazzjoni tal-Kummissjoni minn qabel.” (19) L-Artikolu 24 huwa emendat kif ġej: (a) il-paragrafu (2) huwa emendat kif ġej: (i) il-punt (b) huwa sostitwit b’dan li ġej: “(b) jadotta r-rapport annwali ġenerali fuq l-attivitajiet ta’ l-Aġenzija u jibagħtu sa mhux aktar tard mill-15 ta’ Ġunju lill-Parlament Ewropew, il-Kunsill, il-Kummissjoni, il-Qorti ta’ l-Awdituri u l-Istati Membri; u waqt li jaġixxi f’isem l-Aġenzija, għandu jibgħat kull sena lill-awtorità tal-baġit kull informazzjoni relevanti għar-riżultat tal-proċeduri ta’ valutazzjoni;” (ii) il-frażi li ġejja hija miżjuda mal-punt (c): “l-opinjoni tal-Kummissjoni għandha tkun mehmuża mal-programm ta’ xogħol ta’ l-Aġenzija adottat;” (iii) il-punt (d) huwa sostitwit b’dan li ġej: “(d) tadotta linji ta’ gwida għall-allokazzjoni ta’ xogħlijiet ta’ ċertifikazzjoni lil awtoritajiet ta’ l-avjazzjoni u entitajiet kwalifikati bi ftehim mal-Kummissjoni;” (b) il-paragrafu 5 li ġej huwa miżjud: “5. Il-Bord Maniġerjali għandu jaħtar il-membri tal-Bord Eżekuttiv skond l-Artikolu 28b.” (20) l-Artikolu 25 huwa emendat kif ġej: (a) il-paragrafu 1 huwa sostitwit b’dan li ġej: “1. Il-Bord Maniġerjali għandu jkun magħmul minn rappreżentant wieħed għal kull Stat Membru u rappreżentant tal-Kummissjoni. Għal dan il-għan, il-Kunsill għandu jaħtar rappreżentant minn kull Stat Membru kif ukoll sostitut sabiex jirrappreżenta lil-membru fl-assenza tiegħu/tagħha. Il-Kummissjoni għandha taħtar ukoll ir-rappreżentant tagħha u s-sostitut. Il-mandat għandu jkun ta’ ħames snin. Dan il-mandat se jkun jista’ jiġġedded darba.” (b) il-paragrafu 3 li ġej huwa miżjud: “3. Fl-interess tat-trasparenza, erba’ rappreżentanti tal-partijiet interessati għandhom ikunu fuq il-Bord Maniġerjali, bħala osservaturi. Huma għandhom jinħatru mill-Kummissjoni minn fost lista stabbilita mill-korp konsultattiv imsemmi fl-Artikolu 24(4), u jirrappreżentaw, bl-aktar mod wiesa’ possibbli, il-partijiet differenti rrappreżentati f’dan il-korp konsultattiv. Il-mandat tagħhom għandu jkun ta’ tletin xahar, u tista’ tiġi mġedda darba.” (21) Fl-Artikolu 26(2), l-aħħar sentenza hija sostitwita b’dan li ġej: “Dawn il-mandati jistgħu jiġġeddu darba.” (22) L-Artikolu 28(2) huwa sostitwit b’dan li ġej: “2. Kull membru maħtur mill-Kunsill għandu jkollu vot wieħed. Ir-rappreżentant mill-Kummissjoni għandu jkollu numru totali ta’ voti ugwali għan-numru ta’ membri maħtura mill-Kunsill. La r-rappreżentanti tal-partijiet interessati u lanqas id-Direttur Eżekuttiv ta’ l-Aġenzija m’għandhom jivvutaw. Fl-assenza ta’ membru, is-sostitut tiegħu jew tagħha għandu jkun intitolat li jeżerċita d-dritt tal-vot tiegħu jew tagħha.” (23) L-Artikoli 28a u 28c li ġejjin jiddaħħlu wara l-Artikolu 28: “L-Artikolu 28a Setg ħat tal-Bord Eżekuttiv 1. L-Aġenzija għandu jkollha Bord Eżekuttiv. 2. Bla preġudizzju għas-setgħat tal-Bord Maniġerjali u għall-funzjonijiet u s-setgħat tad-Direttur Eżekuttiv, il-Bord Eżekuttiv għandu: (a) jistabbilixxi r-Regoli ta’ Proċedura tiegħu; (b) jadotta linji ta’ gwida strateġiċi dwar ix-xogħlijiet ta’ l-Aġenzija msemmija fl-Artikolu 12, u fuq l-organizzazzjoni u t-tħaddim tagħha ; (c) jipprepara, u jimmonitorja t-twettiq tad-deċiżjonijiet tal-Bord Maniġerjali; (d) jimmonitorja t-twettiq tal-baġit adottat mill-Bord Maniġerjali. L-Artikolu 28b Kompożizzjoni tal-Bord Eżekuttiv 1. Il-Bord Eżekuttiv g ħandu jkun magħmul minn: (a) tliet membri ddeżinjati mill-Bord Maniġerjali, minn fost il-membri tiegħu maħtura mill-Kunsill; (b) tliet membri ddeżinjati mill-Kummissjoni; (c) żewġ osservaturi ddeżinjati minn fost, u minn, ir-rappreżentanti tal-partijiet interessati li jiffurmaw parti mill-Bord Maniġerjali. 2. Il-mandat tal-membri u osservaturi tal-Bord Eżekuttiv għandu jiskadi meta jispiċċa t-terminu rispettiv tagħhom fil-Bord Maniġerjali. Suġġett għal din id-dispożizzjoni, il-mandat tagħhom għandu jkun ta’ tletin xahar, li tista’ tiġi mġedda darba. 3. Il-Bord Eżekuttiv għandu jeleġġi Chairperson u Deputat Chairperson minn fost il-membri tiegħu. Id-Deputat Chairperson għandu jieħu post ex-officio iċ- Chairperson fil-każ li din il-persuna ma tkunx tista’ taqdi d-dmirijiet tagħha. Il-mandat taċ- Chairperson u tad-Deputat Chairperson għandhom jiskadu meta t-terminu rispettiv tagħhom bħala membri fuq il-Bord Eżekuttiv jispiċċa. L-Artikolu 28c Laqgħat tal-Bord Eżekuttiv 1. Il-laqgħat tal-Bord Eżekuttiv għandhom jissejħu miċ- Chairperson tiegħu. 2. Il-Bord Eżekuttiv għandu jiltaqa’ fuq is-sejħa taċ- Chairperson jew fuq it-talba ta’ mill-anqas tliet membri tiegħu. 3. Il-Bord Eżekuttiv jista’ jistieden kwalunkwe persuna li l-opinjoni tagħha tista’ tkun ta’ interess biex tattendi l-laqgħat tiegħu bħala osservatur. 4. Il-membri tal-Bord Eżekuttiv jistgħu, suġġett għad-dispożizzjonijiet tar-Regoli ta’ Proċedura, ikunu megħjuna minn konsulenti jew esperti. 5. Faċilitajiet għal-laqgħat u s-segretarjat tal-Bord Eżekuttiv għandhom ikunu pprovduti mill-Aġenzija. 6. Il-Bord Eżekuttiv għandu jieħu d-deċiżjonijiet tiegħu b’maġġoranza. 7. Kull membru tal-Bord Eżekuttiv għandu jkollu vot wieħed. Ir-rappreżentanti tal-partijiet interessati, imsemmija fil-punt (c) ta’ l-Artikolu 28b(1), kif ukoll osservaturi, konsulenti jew esperti msemmija fil-paragrafi 3 u 4 ta’ dan l-Artikolu, m’għandhomx jivvutaw. 8. Ir-regoli tal-proċedura għandhom jistabbilixxu l-arranġamenti ta’ votazzjoni aktar dettaljati, b’mod partikolari, il-kundizzjonijiet għal membru biex jaġixxi f’isem membru ieħor kif ukoll kull ħtiġijiet ta’ kworum, fejn hu xieraq.” (24) L-Artikolu 29(3) huwa emendat kif ġej: (a) il-punt (a) huwa sostitwit b’dan li ġej: “(a) sabiex japprova l-miżuri ta’ l-Aġenzija kif imfisser fl-Artikolu 13 fil- limiti speċifikati minn dan ir-Regolament, ir-regoli tat-twettiq tiegħu u kull liġi applikabbli;” (b) il-punt (b) huwa sostitwit b’dan li ġej: “(b) sabiex torganizza spezzjonijiet u investigazzjonijiet kif provdut fl-Artikoli 45 u 46;” (c) il-punti (k) u (l) li ġejjin huma miżjuda: “(k) sabiex tipprepara u twettaq il-programm annwali ta’ xogħol; (l) sabiex twieġeb għal talbiet għall-assistenza mill-Kummissjoni.” (25) L-Artikolu 30 huwa emendat kif ġej: (a) Din is-sentenza li ġejja hija miżjuda mal-paragrafu 1: “Qabel jiġi maħtur, il-kandidat magħżul mill-Bord Maniġerjali jista’ jintalab jagħmel dikjarazzjoni quddiem il-kumitat jew kumitati kompetenti tal-Parlament Ewropew u jwieġeb il-mistoqsijiet mingħand il-membri tiegħu, jew tagħhom.” (b) Il-paragrafu 4 huwa sostitwit b’dan li ġej: “4. Il-mandat tad-Direttur Eżekuttiv u tad-Diretturi għandu jkun ta’ ħames snin. Fuq proposta tal-Kummissjoni u wara evalwazzjoni, il-mandat tagħhom jista’ jiġi mġedded darba, għal perjodu ta’ mhux aktar minn ħames snin. Fl-evalwazzjoni l-Kummissjoni għandha tivvaluta b’mod partikolari: - ir-riżultati miksuba fl-ewwel mandat u l-mod kif dawn inkisbu; - id-dmirijiet u l-ħtiġijiet ta’ l-Aġenzija fis-snin li ġejjin.” (26) Fl-Artikolu 35, il-paragrafu 1 huwa sostitwit b’dan li ġej: “1. Jista’ jsir appell kontra deċiżjonijiet ta’ l-Aġenzija li jkunu ttieħdu skond l-Artikoli 9a, 15, 15a, 15b, 46 jew 53.” (27) L-Artikolu 41 huwa emendat kif ġej: (a) Il-paragrafu 1 huwa sostitwit b’dan li ġej: “1. Jistgħu jinġiebu azzjonijiet quddiem il-Qorti tal-Ġustizzja għall-annullament ta’ atti magħmula mill-Aġenzija li jorbtu legalment lil partijiet terzi, minħabba nuqqas ta’ azzjoni u għal danni kkaġunati mill-Aġenzija matul l-attivitajiet tagħha.” (b) Il-paragrafu 2 huwa sostitwit b’dan li ġej: “2. Azzjonijiet għall-annullament ta’ deċiżjonijiet ta’ l-Aġenzija li jkunu ttieħdu skond l-Artikoli 9a, 15, 15a, 15b, 46 jew 53 jistgħu jinġiebu quddiem il-Qorti tal-Ġustizzja biss wara li l-proċeduri kollha ta’ appell ikunu ġew eżawriti.” (28) Fl-Artikolu 45, il-parti introduttorja tal-paragrafu 1 hija sostitwita b’dan li ġej: “1. Bla preġudizzju għall-poteri ta’ infurzar mogħtija mit-Trattat lill-Kummissjoni, l-Aġenzija għandha tgħin lill-Kummissjoni fil-monitoraġġ ta’ l-applikazzjoni ta’ dan ir-Regolament u r-regoli tat-twettiq tiegħu, billi tagħmel spezzjonijiet ta’ standardizzazzjoni ta’ l-awtoritajiet kompetenti ta’ l-Istati Membri kif speċifikat fl-Artikolu 16(1). L-uffiċjali awtorizzati taħt dan ir-Regolament, f’koordinazzjoni ma’ l-awtoritajiet nazzjonali, huma b’hekk mogħtija s-setgħa, f’konformità mad-dispożizzjonijiet tal-liġi ta’ l-Istat Membru ikkonċernat:” (29) L-Artikolu 46 huwa emendat kif ġej: (a) l-ewwel sentenza tal-paragrafu 1 hija sostitwita b’dan li ġej: “Għall-fini ta’ l-applikazzjoni ta’ l-Artikoli 15, 15a u 15b, l-Aġenzija tista’ tagħmel hija stess jew talloka lil awtoritajiet ta’ l-avjazzjoni jew entitajiet kwalifikati nazzjonali, kull investigazzjoni neċessarja ta’ intrapriżi kif speċifikat fl-Artikolu 16(2).” (b) il-paragrafu 1a li ġej huwa mdaħħal: “1a. Għall-fini ta’ l-applikazzjoni ta’ l-Artikolu 9a, l-Aġenzija tista’ tagħmel hija stess jew talloka lil awtoritajiet ta’ l-avjazzjoni nazzjonali kull investigazzjoni neċessarja ta’ entitajiet kwalifikati kif speċifikat fl-Artikolu 16(2).” (30) L-Artikoli 46a u 46b li ġejjin huma mdaħħla wara l-Artikolu 46: “L-Artikolu 46a Programm annwali ta’ ħidma Il-programm annwali ta’ ħidma għandu jikkonforma ma’ l-għanijiet, il-mandati u x-xogħlijiet ta’ l-Aġenzija, kif definit f’dan ir-Regolament. Il-preżentazzjoni tal-programm annwali ta’ xogħol għandu jkun ibbażat fuq il-metodoloġija żviluppata mill-Kummissjoni bħala parti minn Maniġment Ibbażat fuq l-Attività. L-Artikolu 46b Rapport ġenerali annwali Ir-rapport ġenerali annwali għandu jiddeskrivi l-mod li bih l-Aġenzija tkun wettqet il-programm annwali ta’ xogħol tagħha. Ir-rapport għandu jagħti deskrizzjoni qasira ta’ l-attivitajiet li tkun għamlet l-Aġenzija u jevalwa r-riżultati fil-konfront ta’ l-għanijiet u l-iskedi stabbiliti, ir-riskji assoċjati ma’ l-attivitajiet li jkunu saru, u l-użu tar-riżorsi u l-operat ġenerali ta’ l-Aġenzija.” (31) Fl-Artikolu 47, il-paragrafi 5 u 6 huma miżjuda: “5. Deċiżjonijiet meħuda mill-Aġenzija skond l-Artikolu 8 tar-Regolament (KE) Nru 1049/2001 jistgħu jagħtu lok għas-sottomissjoni ta’ ilment lill-Ombudsman jew jistgħu jkunu s-suġġett ta’ azzjoni quddiem il-Qorti tal-Ġustizzja, taħt l-Artikoli 195 u 230 tat-Trattat tal-KE rispettivament. 6. L-informazzjoni miġbura mill-Aġenzija skond dan ir-Regolament għandha tkun suġġetta għar-Regolament (KE) Nru 45/2001 tal-Parlament Ewropew u tal-Kunsill fir-rigward tal-protezzjoni tad-data personali*.” *ĠU L 8, tat-12.1.2001, p.1.” (32) L-Artikolu 48(1) huwa emendat kif ġej: (a) Il-paragrafu 1 huwa sostitwit b’dan li ġej: “1. Id-dħul finanzjarju ta’ l-Aġenzija għandu jikkonsisti minn: (a) kontribuzzjoni mill-Komunità; (b) kontribuzzjoni minn kull pajjiż terz Ewropew li miegħu il-Komunità kkonkludiet ftehimiet imsemmija fl-Artikolu 55; (c) il-drittijiet imħallsa mill-applikanti għal, u detenturi ta’, ċertifikati u approvazzjonijiet maħruġa mill-Aġenzija; (d) ħlasijiet mitluba għall-pubblikazzjonijiet, taħriġ u kwalunkwe servizzi oħra pprovduti mill-Aġenzija. L-Aġenzija tista’ tirċievi wkoll kontribuzzjoni finanzjarji minn Stati Membri, pajjiżi terzi u entitajiet oħra.” (33) Fl-Artikolu 53(4), it-tieni subparagrafu huwa mħassar. (34) L-Artikolu 56(3) huwa mħassar. (35) L-Anness II huwa sostitwit mit-test imniżżel fl-Anness għal dan ir-Regolament. (36) L-Annessi III, IV u V, kif jidhru fl-Anness għal dan ir-Regolament, huma miżjuda. IL-KAPITOLU II DISPOŻIZZJONIJIET FINALI L-Artikolu 2 Revoka 1. Id-Direttiva tal-Kunsill 91/670/KEE hija revokata b’effett mid-dħul fis-seħħ tar-regoli tat-twettiq imsemmija fl-Artikolu 6a(6). 2. L-Anness III għar-Regolament (KEE) Nru 3922/91 huwa mħassar b’effett mid-dħul fis-seħħ tar-regoli tat-twettiq imsemmija fl-Artikolu 6b(5). 3. Id-dispożizzjonijiet ta’ l-Artikolu 8 għandhom japplikaw għal prodotti, parts u attrezzaturi, organizzazzjonijiet u persuni li ċ-ċertifikazzjoni tagħhom saret, jew hija rikonoxxuta, skond id-dispożizzjonijiet tad-Direttiva tal-Kunsill 91/670/KEE u l-Anness III għar-Regolament (KEE) Nru 3922/91. L-Artikolu 3 Dħul fis-seħħ Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil- Ġurnal Uffiċjali tal-Komunitajiet Ewropej . Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha. Magħmul fi Brussel, Għall-Parlament Ewropew Għall-Kunsill Il-President Il-President ANNESS (1) L-Anness II huwa emendat kif ġej: “L-ANNESS II Inġenji ta’ l-ajru msemmija fl-Artikolu 4(2) Inġenji ta’ l-ajru li għalihom ma japplikawx l-Artikoli 4(1), (1a) u (1b) huma inġenji ta’ l-ajru li jaqgħu taħt waħda jew aktar mill-kategoriji ta’ dan l-Anness imniżżla hawn taħt: (a) inġenji ta’ l-ajru storiċi li jissodisfaw il-kriterji ta’ hawn taħt: (i) inġenji ta’ l-ajru mhux kumplessi li: - id-disinn inizjali tagħhom kien stabbilit qabel l-01.01.1955 u - il-produzzjoni tagħhom twaqqfet qabel l-01.01.1975. jew (ii) inġenji ta’ l-ajru li għandhom relevanza storika ċara, relatata ma’: - parteċipazzjoni f’avveniment storiku denju ta’ nota; jew - pass ewlieni fl-iżvilupp ta’ l-avjazzjoni; jew - rwol prinċipali fil-forzi armati ta’ Stat Membru. (b) inġenji ta’ l-ajru speċifikament iddisinjati jew immodifikati għar-riċerka, u għal skopijiet sperimentali jew xjentifiċi, u x’aktarx prodotti f’numri limitati ħafna; (c) inġenji ta’ l-ajru li ta’ l-inqas 51 % minnhom inbena minn dilettant, jew assoċjazzjoni ta’ dilettanti mhux għal profitt, għall-iskopijiet tagħhom u mingħajr ebda għan kummerċjali; (d) inġenji ta’ l-ajru li kienu fis-servizz ta’ forzi militari, ħlief jekk l-inġenji ta’ l-ajru huma ta’ tip li għalih l-Aġenzija tkun adottat standard ta’ disinn; (e) ajruplani, ħelikopters u paraxuts mekkanizzati li m’għandhomx aktar minn żewġ postijiet, u massa tal-tlugħ massima (MTOM), kif irrekordjata mill-Istati Membri, ta’ mhux aktar minn: (i) 300 kg għal ajruplan/ħelikopter ta’ l-art, b’post wieħed; jew (ii) 450 kg għal ajruplan/ħelikopter ta’ l-art, b’żewġ postijiet; jew (iii) 330 kg għal anfibju jew ajruplan li jżomm f’wiċċ l-ilma/ħelikopter b’post wieħed; jew (iv) 495 kg għal anfibju jew ajruplan/ħelikopter li jżomm f’wiċċ l-ilma b’żewġ postijiet, sakemm, meta jopera kemm bħala ajruplan/ħelikopter li jżomm f’wiċċ l-ilma u kemm bħala ajruplan/ħelikopter ta’ l-art, jaqa’ taħt iż-żewġ limiti ta’ l-MTOM, kif jixraq ; (v) 472.5 kg għal ajruplan ta’ l-art, b’żewġ postijiet mgħammar b’sistema ta’ paraxut ta’ rkupru totali mmuntata fuq l- airframe ; (vi) 315 kg għal ajruplan ta’ l-art, ta’ post wieħed mgħammar b’sistema ta’ paraxut ta’ rkupru totali mmuntat fuq l- airframe ; u, għal ajruplani, li jkollhom veloċità stall jew veloċità minima f’titjir kostanti fil-konfigurazzjoni ta’ l-inżul li ma teċċedix 35 knot veloċità fl-ajru kalibrata (CAS); (f) ġiroplani b’post wieħed jew żewġ postijiet b’massa tat-tlugħ massima li ma teċċedix 560 kg; (g) glajders b’massa vojta massima, ta’ inqas minn 80kg meta jkunu ta’ post wieħed jew 100kg meta ta’ żewġ postijiet, inklużi dawk li huma mtajra bis-saqajn; (h) repliki ta’ inġenji ta’ l-ajru li jissodisfaw il-kriterji ta’ (a) jew (d) ta’ hawn fuq, li d-disinn strutturali tagħhom huwa bħal dak ta’ l-inġenji ta’ l-ajru oriġinali; (i) inġenji ta’ l-ajru mtajra bla ekwipaġġ b’massa ta’ operazzjoni ta’ inqas minn 150 kg; (j) kwalunkwe inġenju ta’ l-ajru ieħor li għandu massa vojta massima, fjuwil inkluż, ta’ inqas minn 70 kg.” (2) L-Annessi III, IV u V li ġejjin huma miżjuda: “L-ANNESS III Ir-rekwiżiti essenzjali tal-liċenzjar ta’ bdoti msemmija fl-Artikolu 6a 1. Taħriġ 1.a. Ġenerali 1.a.1. Persuna li titħarreġ biex ittajjar inġenju ta’ l-ajru trid tkun matura biżżejjed fl-edukazzjoni, fiżikament u mentalment biex tikseb, iżżomm u turi l-għarfien teoretiku u l-ħila prattika relevanti. 1.b. Għarfien Teoretiku 1.b.1. Bdot irid jikseb u jżomm livell xieraq ta’ għarfien tal-funzjonijiet eżerċitati fuq l-inġenji ta’ l-ajru u proporzjonat mar-riskji marbuta mat-tip ta’ attività. Tali għarfien irid jinkludi minn mill-anqas dan li ġej: (i) il-liġi ta’ l-ajru; (ii) għarfien ġenerali dwar l-inġenji ta’ l-ajru; (iii) materji tekniċi relatati mal-kategorija ta’ l-inġenji ta’ l-ajru; (iv) esekuzzjoni u ppjanar tat-titjira; (v) prestazzjoni umana u limitazzjonijiet; (vi) meteoroloġija; (vii) navigazzjoni; (viii) proċeduri ta’ operazzjoni, inkluż l-immaniġġjar tar-riżorsi; (ix) prinċipji tat-titjir; u (x) komunikazzjonijiet. 1.c. Turija u żamma ta’ għarfien teoretiku 1.c.1. Il-ksib u ż-żamma ta’ għarfien teoretiku jrid jintwera permezz ta’ valutazzjoni kontinwa waqt it-taħriġ, u fejn hu xieraq, permezz ta’ eżamijiet. 1.c.2. Għandu jinżamm livell xieraq ta’ kompetenza fl-għarfien teoretiku. Il-konformità trid tintwera permezz ta’ valutazzjonijiet regolari, eżamijiet, testijiet jew kontrolli. Il-frekwenza ta’ l-eżamijiet, testijiet jew kontrolli trid tkun proporzjonata mal-livell ta’ riskju assoċjat ma’ l-attività. 1.d. Ħila prattika 1.d.1. Bdot irid jikseb u jżomm livell xieraq ta’ ħiliet prattiċi fil-funzjonijiet tiegħu/tagħha fuq l-inġenji ta’ l-ajru. Tali ħiliet iridu jkunu proporzjonati mar-riskji marbuta mat-tip ta’ attività u jridu jkopru, jekk jgħoddu għall-funzjonijiet eżerċitati fuq l-inġenji ta’ l-ajru, dan li ġej: (i) attivitajiet ta’ qabel u waqt it-titjira, inkluża l-prestazzjoni ta’ l-inġenji ta’ l-ajru, determinazzjoni tal-massa u l-bilanċ, spezzjoni u manutenzjoni ta’ l-inġenji ta’ l-ajru, ippjanar ta’ fjuwil, għarfien dwar it-temp, ippjanar tar-rotta, restrizzjonijiet ta’ l-ispazju ta’ l-ajru u disponibbiltà ta’ runway ; (ii) l-operat ta’ ajrudrom u operazzjoni ta’ patterns tat-traffiku; (iii) il-prekawzjonijiet u proċeduri biex jiġu evitati kolliżjonijiet; (iv) kontroll ta’ l-inġenji ta’ l-ajru permezz ta’ referenza viżiva esterna. (v) manuvri tat-titjir, inklużi dawk f’sitwazzjonijiet kritiċi, u l-manuvri “upset” assoċjati, kif teknikament possibbli; (vi) tlugħ u nżul normali u f’riħ laterali; (vii) titjir b’riferiment biss għal strumenti, skond kif japplika għat-tip ta’ attività; (viii) proċeduri operazzjonali, inklużi ħiliet bħala parti minn tim u mmanniġjar ta’ riżorsi, kif applikabbli għat-tip ta’ operazzjoni, kemm jekk b’ekwipaġġ ta’ wieħed u kemm jekk ta’ iktar; (ix) navigazzjoni u twettiq ta’ regoli ta’ l-ajru u proċeduri relatati, bl-użu kif jixraq, ta’ riferiment viżiv jew għajnuniet ta’ navigazzjoni; (x) operazzjonijiet anormali u ta’ emerġenza, inklużi simulazzjonijiet ta’ funzjonament ħażin ta’ apparat ta’ l-inġenji ta’ l-ajru; (xi) konformità ma’ proċeduri tas-servizzi tat-traffiku ta’ l-ajru u komunikazzjoni; (xii) aspetti speċifiċi ta’ tipi jew klassi ta’ inġenji ta’ l-ajru; u (xiii) taħriġ addizzjonali f’ħiliet prattiċi li jistgħu jkunu meħtieġa biex jitnaqqsu r-riskji marbuta ma’ attivitajiet speċifiċi. 1.e. Turija u żamma ta’ ħila prattika 1.e.1. Bdot irid juri l-kapaċità li jesegwixxi l-proċeduri u l-manuvri f’livell ta’ kompetenza xieraq skond il-funzjonijiet eżerċitati fl-inġenji ta’ l-ajru, billi: (i) jopera l-inġenji ta’ l-ajru fil-limiti tagħhom; (ii) jesegwixxi l-manuvri kollha mingħajr intoppi u b’eżattezza; (iii) jeżerċita ġudizzju tajjeb u ħila għall-ajru; (iv) japplika għarfien aeronawtiku; u (v) jżomm kontroll ta’ l-inġenji ta’ l-ajru f’kull ħin b’mod li l-eżitu b’suċċess ta’ proċedura jew manuvra jkun żgurat. 1.e.2. Irid jinżamm livell xieraq ta’ kompetenza f’ħiliet prattiċi. Il-konformità trid tintwera permezz ta’ valutazzjonijiet regolari, eżamijiet, testijiet jew kontrolli. Il-frekwenza ta’ l-eżamijiet, testijiet jew kontrolli trid tkun proporzjonata mal-livell ta’ riskju marbut ma’ l-attività. 1.f. Profiċjenza fil-lingwa Ħlief fejn ir-riskju tas-sikurezza relatat jista’ jiġi mnaqqas b’mezzi oħra, bdot irid ikun wera profiċjenza fl-Ingliż, li trid tinkludi: (i) l-abbiltà li jifhem id-dokumenti ta’ informazzjoni dwar it-temp; (ii) l-użu ta’ mapep aeornawtiċi ta’ waqt ir-rotta, tluq u avviċinament u dokumenti ta’ informazzjoni aeronawtika marbuta magħhom; u (iii) l-abbiltà li jikkomunika ma’ l-ekwipaġġ l-ieħor tat-titjira u mas-servizzi ta’ navigazzjoni fl-ajru bl-Ingliż matul il-fażijiet kollha tat-titjira, inkluża l-preparazzjoni għat-titjira. 1.g. Apparati sintetiċi ta’ taħriġ fit-titjir Meta apparat sintetiku ta’ taħriġ fit-titjir (FSTD) jintuża għat-taħriġ, jew biex jintwera li tkun inkisbet jew inżammet ħila prattika, dan l-FSTD irid ikun kwalifikat f’livell partikulari ta’ prestazzjoni f’dawk l-oqsma, li huma relevanti għall-esekuzzjoni ta’ l-azzjoni kkonċernata. B’mod partikulari, ir-replikazzjoni tal-konfigurazzjoni, kwalitajiet ta’ maniġġjar, prestazzjoni ta’ l-inġenji ta’ l-ajru, u l-imġiba tas-sistemi jridu jirrappreżentaw b’mod adegwat l-inġenji ta’ l-ajru. 1.h. Kors ta’ taħriġ 1.h.1. It-taħriġ irid isir permezz ta’ kors ta’ taħriġ. 1.h.2. Kors ta’ taħriġ irid jissodisfa l-kundizzjonijiet li ġejjin: (i) irid jiġi żviluppat sillabu għal kull tip ta’ kors ; u (ii) il-kors ta’ taħriġ irid ikun imqassam bejn għarfien teoretiku u tagħlim prattiku fit-titjir (inkluż taħriġ sintetiku), jekk applikabbli. 1.i. Instuctors 1.i.1. Tagħlim teoretiku. It-tagħlim teoretiku jrid jingħata minn għalliema kwalifikati kif jixraq. Huma jridu: (i) ikollhom għarfien xieraq fil-qasam li fih ikun se jingħata t-tagħlim; u (ii) ikunu kapaċi jużaw it-tekniki ta’ tagħlim xierqa. 1.i.2. Tagħlim fit-titjir u titjir sintetiku. Tagħlim fit-titjir u titjir sintetiku jrid jiġi mogħti minn għalliema kwalifikati kif jixraq, li jkollhom il-kwalifiki li ġejjin: (i) ikunu jissodisfaw ir-rekwiżiti ta’ għarfien teoretiku u esperjenza xierqa għat-tagħlim li jkun se jingħata; (ii) ikunu kapaċi jużaw it-tekniki ta’ tagħlim xierqa; (iii) ikunu pprattikaw tekniki ta’ tagħlim f’dawk il-manuvri u proċeduri tat-titjir li fihom hemm il-ħsieb li jipprovdi tagħlim fit-titjir; (iv) ikunu wrew l-abbiltà li jgħallmu f’dawk l-oqsma li fihom ikun se jingħata t-tagħlim, inkluż it-tagħlim għal qabel it-titjira, wara titjira, u fuq l-art; u (v) ikunu jirċievu taħriġ ta’ aġġornament biex jiżguraw li l-istandard tal-kapaċità ta’ għalliema jinżamm aġġornat. Għalliema tat-titjir jridu wkoll ikunu awtorizzati li jagħmluha ta’ kmandanti ta’ l-inġenji ta’ l-ajru li fuqhom ikun qed jingħata t-tagħlim, ħlief fil-każ ta’ taħriġ fuq tipi ġodda ta’ inġenji ta’ l-ajru. 1.j. Eżaminaturi 1.j.1. Persuni responsabbli mill-valutazzjoni tal-kompetenza ta’ bdoti jridu: (i) jkunu jissodisfaw jew issodisfaw ir-rekwiżiti ta’ għalliema tat-titjir; (ii) ikunu kapaċi jivvalutaw prestazzjoni ta’ bdot u jesegwixxu testijiet u kontrolli fuq titjira. 2. Organizzazzjonijiet tat-Taħriġ 2.a. Rekwiżiti ta’ Organizzazzjonijiet tat-Taħriġ 2.a.1. Organizzazzjoni tat-taħriġ li tipprovdi taħriġ għall-bdoti trid tissodisfa r-rekwiżiti li ġejjin: (i) ikollha l-mezzi kollha neċessarji għall-ambitu ta’ l-applikazzjoni tar-responsabbiltajiet assoċjati ma’ l-attività tagħha. Dawn il-mezzi jinkludu, imma mhux limitati għal, dawn li ġejjin : faċilitajiet, staff, tagħmir, għodda u materjal, dokumentazzjoni tax-xogħlijiet, responsabbiltajiet u proċeduri, aċċess għad- data relevanti u żamma ta’ rekords; (ii) twettaq u żżomm sistema ta’ maniġment relatata mas-sikurezza u l-istandard ta’ taħriġ, u timmira għal titjib kontinwu ta’ din is-sistema; u (iii) twaqqaf arranġamenti ma’ organizzazzjonijiet relevanti oħra, skond il-ħtieġa, biex tiżgura konformità kontinwa mar-rekwiżiti t’hawn fuq. 3. Stat mediku tajjeb 3.a. Kriterji mediċi 3.a.1. Il-bdoti kollha jridu perjodikament juru stat mediku tajjeb biżżejjed biex jesegwixxu l-funzjonijiet tagħhom b’mod sodisfaċenti, f’konsiderazzjoni tat-tip ta’ attività. Il-konformità trid tintwera permezz ta’ valutazzjoni xierqa bbażata fuq l-aħjar prattika aeromedika, f’konsiderazzjoni tat-tip ta’ attività u l-possibbiltà ta’ degradazzjoni mentali u fiżika minħabba l-età. Stat mediku tajjeb, li hu kompost minn stat fiżiku u mentali tajjeb, ifisser li ma jkunx hemm problemi ta’ mard jew diżabbiltà, li jirrendu l-bdot inkapaċi: (i) li jesegwixxi x-xogħol neċessarju biex jopera inġenji ta’ l-ajru; jew (ii) li jesegwixxi doveri assenjati f’kull ħin; jew (iii) li jagħraf/tagħraf korrettament l-ambjent tiegħu/tagħha. 3.a.2. Fejn l-istat mediku tajjeb ma jkunx jista’ jintwera b’mod sħiħ, jistgħu jitwettqu miżuri ta’ mitigazzjoni li jipprovdu għal sikurezza ekwivalenti fit-titjir 3.b. Eżaminaturi Aeromediċi 3.b.1 Eżaminatur aeromediku jrid: (i) ikun kwalifikat u liċenzjat fil-prattika tal-mediċina; (ii) ikun irċieva taħriġ fil-mediċina ta’ l-avjazzjoni u taħriġ ta’ aġġornament regolari fil-mediċina ta’ l-avjazzjoni biex jiżgura li l-istandards ta’ dik il-valutazzjoni jinżammu; (iii) ikun kiseb għarfien prattiku u esperjenza tal-kundizzjonijiet li fihom il-bdoti jaqdu dmirijiethom. 3.c Ċentri aeromediċi 3.c.1 Ċentri aeromediċi jridu jissodisfaw dawn il-kundizzjonijiet li ġejjin: (i) ikollhom il-mezzi kollha neċessarji għall-ambitu ta’ l-applikazzjoni tar-responsabbiltajiet marbuta ma’ l-attività tagħhom. Dawn il-mezzi jinkludu, imma mhux limitati għal, dawn li ġejjin : faċilitajiet, staff, tagħmir, għodda u materjal, dokumentazzjoni ta’ xogħlijiet, responsabbiltajiet u proċeduri, aċċess għad-data relevanti u żamma ta’ rekords. (ii) jimplementaw u jżommu sistema ta’ maniġment relatata mas-sikurezza u l-istandard ta’ taħriġ, u jimmiraw għal titjib kontinwu ta’ din is-sistema; (iii) iwaqqfu arranġamenti ma’ organizzazzjonijiet oħra relevanti, skond il-ħtieġa, biex jiżguraw konformità kontinwa ma’ dawn ir-rekwiżiti. L-ANNESS IV Rekwiżiti essenzjali għal operazzjonijiet ta’ l-ajru msemmija fl-Artikolu 6b 1. Ġenerali 1.a. Titjira m’għandhiex issir jekk il-membri ta’ l-ekwipaġġ u, kif ikun xieraq, l-istaff ta’ l-operazzjonijiet l-ieħor kollu involut fil-preparazzjoni u l-esekuzzjoni tagħha ma jkunux familjari mal-liġijiet, Regolamenti u proċeduri applikabbli, relevanti għall-esekuzzjoni tad-dmirijiet tagħhom, preskritti għaż-żoni li jridu jiġu ttraversati, l-ajruporti li ppjanaw li jużaw u l-faċilitajiet tan-navigazzjoni fl-ajru relatati magħhom. 1.b. Titjira trid issir b’tali mod li jiġu segwiti l-proċeduri operazzjonali speċifikati fil-Manwal tat-Titjir jew, fejn meħtieġ il-Manwal ta’ l-Operazzjonijiet, għall- preparazzjoni u l-esekuzzjoni tat-titjira. Biex dan ikun faċilitat, sistema ta’ lista ta’ kontroll trid tkun disponibbli għall-użu, kif jixraq, mill-membri ta’ l-ekwipaġġ fil-fażijiet kollha ta’ l-operazzjoni ta’ l-inġenji ta’ l-ajru taħt kundizzjonijiet u sitwazzjonijiet normali, anormali u ta’ emerġenza. Għandhom jiġu stabbiliti proċeduri għal kwalunkwe sitwazzjoni ta’ emerġenza raġonevolment prevedibbli. 1.c. Qabel kull titjira, ir-rwoli u d-dmirijiet ta’ kull membru ta’ l-ekwipaġġ għandhom jiġu ddefiniti. Il-bdot fil-kmand għandu jkun responsabbli għall-operazzjoni u s-sikurezza ta’ l-inġenji ta’ l-ajru u għas-sikurezza tal-membri ta’ l-ekwipaġġ, passiġġieri u merkanzija kollha abbord. 1.d. Oġġetti u sustanzi, li jistgħu jikkawżaw riskji sinifikanti għas-saħħa, sikurezza, proprjetà jew l-ambjent, bħalma huma oġġetti perikolużi, armi u munizzjon, m’għandhomx ikunu trasportati fuq l-ebda ajruplan, ħlief jekk proċeduri u istruzzjonijiet speċifiċi ta’ sikurezza jkunu ġew applikati biex jitnaqqsu r-riskji relatati. 1.e. Kull data, dokumenti, rekords u informazzjoni neċessarja għall-irrekordjar tat-tħaris tal-kundizzjonijiet stabbiliti fil-punt 5.c iridu jinżammu għal kull titjira u jibqgħu disponibbli għal perjodu minimu ta’ żmien kompattibbli mat-tip ta’ operazzjoni. 2. Preparazzjoni għat-titjira 2.a. Titjira m’għandhiex tibda jekk ma jiġix aċċertat b’kull mezz raġonevoli disponibbli li jkun hemm konformità mal-kundizzjonijiet kollha li ġejjin: 2.a.1. Faċilitajiet adegwati direttament meħtieġa għat-titjira u għall-operazzjoni sikura ta’ l-inġenji ta’ l-ajru, inklużi faċilitajiet ta’ komunikazzjoni u għajnuniet tan-navigazzjoni, huma disponibbli għall-esekuzzjoni tat-titjira, f’konsiderazzjoni tad-dokumentazzjoni AIS disponibbli. 2.a.2. L-ekwipaġġ għandu jkun familjari ma’, u l-passiġġieri jkunu infurmati dwar, fejn jinsab/u u kif jintuża it-tagħmir ta’ emerġenza relevanti. Informazzjoni suffiċjenti li tirrigwarda proċeduri ta’ emerġenza u l-użu tat-tagħmir tas-sikurezza tal-kabina jrid isir disponibbli għall-ekwipaġġ u l-passiġġieri permezz ta’ informazzjoni speċifikata. 2.a.3. Il-bdot fil-kmand irid ikun sodisfatt li: (i) l-inġenju ta’ l-ajru hu tajjeb għat-titjir skond kif stipulat fil-punt 6; (ii) jekk meħtieġ, l-inġenju ta’ l-ajru jkun irreġistrat kif suppost u li ċ-ċertifikati xierqa kollha fir-rigward tiegħu huma abbord l-inġenju ta’ l-ajru; (iii) strumenti u tagħmir meħtieġa għall-esekuzzjoni ta’ dik it-titjira huma installati fuq l-inġenju ta’ l-ajru u huma operattivi kif stipulat fil-punt 5, jekk ma jkunx eżenti bis-saħħa ta’ l-MEL jew dokument ekwivalenti applikabbli; (iv) il-massa ta’ l-inġenju ta’ ajru u l-punt taċ-ċentru tal-gravità huma b’tali mod li t-titjira tista’ tiġi eżegwita fil-limiti msemmija fid-dokumentazzjoni ta’ l- airworthiness ; (v) il-bagalji kollha fil-kabina, il-bagalji kollha fl-istiva u l-merkanzija huma mgħobbija kif suppost u sikuri; u (vi) l-limiti ta’ l-operazzjoni ta’ l-inġenju ta’ l-ajru kif stipulat fil-punt 4 ma jkunux maqbuża fl-ebda ħin matul it-titjira. 2.a.4. Informazzjoni li tirrigwarda l-kundizzjonijiet metereoloġiċi tat-tluq, destinazzjoni u, fejn applikabbli, ajruporti alternattivi, kif ukoll kundizzjonijiet għal waqt ir-rotta, għandhom ikunu disponibbli għall-ekwipaġġ tat-titjira. Għandha tingħata attenzjoni speċjali lil kundizzjonijiet atmosferiċi potenzjalment perikolużi. 2.a.5. Fil-każ ta’ titjir f’kundizzjonijiet ta’ silġ magħrufa jew mistennija, l-inġenju ta’ l-ajru għandu jiġi ċċertifikat, mgħammar u/jew ittrattat biex jopera b’mod sikur f’kundizzjonijiet bħal dawn. 2.a.6. Għal titjira bbażata fuq regoli tat-titjir viżiv, il-kundizzjonijiet metereoloġiċi matul ir-rotta tat-titjira għandhom ikunu tali li jagħmlu l-konformità ma’ dawn ir-regoli tat-titjir possibbli. Għal titjira bbażata fuq regoli tat-titjir bl-istrumenti, destinazzjoni u, fejn hu applikabbli, ajruport(i) alternattiv(i) fejn l-inġenju ta’ l-ajru jista’ jinżel, għandhom jintgħażlu f’konsiderazzjoni b’mod partikulari tal-kundizzjonijiet metereoloġiċi mbassra, id-disponibbiltà ta’ tagħmir tan-navigazzjoni fl-ajru, id-disponibbiltà ta’ faċilitajiet ta’ l-art u l-proċeduri tat-titjir bl-istrumenti approvati mill-Istat fejn jinsab l-ajruport tad-destinazzjoni u/jew l-ajruport alternattiv. 2.a.7 L-ammont ta’ fjuwil u żejt abbord għandu jkun biżżejjed biex jiżgura li t-titjira ppjanata tista’ tiġi kkompletata fis-sikurezza, f’konsiderazzjoni tal-kundizzjonijiet metereoloġiċi, kwalunkwe element li jaffettwa l-prestazzjoni ta’ l-inġenji ta’ l-ajru u xi dewmien mistenni fit-titjira. Barra dan, riżerva ta’ fjuwil trid tinġarr biex tipprovdi għal kontinġenzi. Proċeduri għall-ġestjoni tal-fjuwil waqt it-titjira jridu jkunu stabbiliti meta meħtieġa. 3. Operazzjonijiet ta’ titjir 3.a. Fir-rigward ta’ operazzjonijiet ta’ titjir, il-kundizzjonijiet kollha li ġejjin iridu jkunu sodisfatti: 3.a.1. Fil-konsiderazzjoni tat-tip ta’ inġenji ta’ l-ajru, waqt it-tlugħ u l-inżul, u kull meta jkun meqjus neċessarju mill-bdot fil-kmand fl-interess tas-sikurezza, kull membru ta’ l-ekwipaġġ għandu jkun bilqiegħda fl-istazzjon ta’ l-ekwipaġġ u jrid juża s-sistemi ta’ rażan ipprovduti, skond it-tip ta’ l-inġenju ta’ l-ajru. 3.a.2. Il-membri kollha ta’ l-ekwipaġġ tat-titjira meħtieġa li jkunu xogħol fuq il- flight deck iridu jkunu u għandhom jibqgħu fl-istazzjon tagħhom, biċ-ċinturin tas-sikurezza maqful ħlief għall-bżonnijiet fiżjoloġiċi u operazzjonali. 3.a.3. Fil-konsiderazzjoni tat-tip ta’ ingenju ta’ l-ajru, qabel it-tlugħ u l-inżul, waqt it- taxiing u kull x’ħin iħoss il-bżonn fl-interess tas-sikurezza, il-bdot fil-kmand irid jiżgura li kull passiġġier jokkupa sit jew post ieħor biċ-ċinturin tas-sikurezza maqful kif suppost. 3.a.4. Titjira għandha ssir b’tali mod li tinżamm separazzjoni xierqa minn inġenji ta’ l-ajru oħra u li jkun żgurat l-ispazju ħieles minn ostakli adegwat, matul il-fażijiet kollha tat-titjira. Tali separazzjoni trid tkun minn ta’ l-inqas dik stabbilità mir-regoli ta’ l-ajru applikabbli. 3.a.5. Titjira m’għandhiex titkompla ħlief jekk il-kundizzjonijiet magħrufa jibqgħu jkunu minn ta’ l-inqas ekwivalenti għal dawk imsemmija fil-punt 2. Barra minn hekk, fil-każ ta’ titjira bbażata fuq regoli tat-titjir bl-istrumenti, avviċinament lejn ajruport m’għandux jitkompla taħt ċertu għoli speċifikat jew lil hinn minn ċerta pożizzjoni, jekk il-kriterji ta’ viżibbiltà preskritti ma jkunux sodisfatti. 3.a.6. F’emerġenza, il-bdot fil-kmand irid jiżgura li l-passiġġieri kollha jingħataw istruzzjonijiet xierqa dwar l-azzjoni ta’ emerġenza meħtieġa fiċ-ċirkostanzi. 3.a.7. Il-bdot fil-kmand irid jieħu l-miżuri kollha neċessarji biex jimminimizza il-konsegwenzi fuq it-titjira ta’ xi mġiba ta’ passiġġieri li joħolqu l-inkwiet. 3.a.8. Inġenju ta’ l-ajru m’għandux ikun taxied fuq l-erja tal-moviment ta’ l-ajruport, jew ir-rotor tiegħu m’għandux ikun imħaddem, ħlief jekk il-persuna mal-kontrolli tkun kwalifikata kif jixraq. 3.a.9. Għandha tintuża l-proċedura applikabbli għall-ġestjoni tal-fjuwil waqt it-titjira, fejn ikun relevanti. 4. Limitazzjonijiet ta’ prestazzjoni u operazzjoni ta’ inġenji ta’ l-ajru 4.a. Inġenju ta’ l-ajru għandu jkun operat skond id-dokumentazzjoni ta’ l- airworthiness tiegħu u l-proċeduri operazzjonali u l-limitazzjonijiet kollha relatati kif stipulati fil-manwal tat-titjir tiegħu jew dokumentazzjoni ekwivalenti, skond il-każ. Il-manwal tat-titjir jew dokumentazzjoni ekwivalenti għandha tkun disponibbli għall-ekwipaġġ u miżmuma aġġornata għal kull inġenju ta’ l-ajru. 4.b. L-inġenju ta’ l-ajru għandu jkun operat skond id-dokumentazzjoni ta’ l-ambjent applikabbli. 4.c. Titjira m’għandhiex tinbeda jew titkompla ħlief jekk il-prestazzjoni skedata ta’ l-inġenju ta’ l-ajru, f’konsiderazzjoni tal-fatturi kollha li jaffettwaw b’mod sinifikanti l-livell tal-prestazzjoni tiegħu, tippermetti li kull fażi tat-titjira tkunu esegwita fil-limiti tad-distanzi/erjas u l-spazju ħieles minn ostakli applikabbli għall-massa operattiva ppjanata. Il-fatturi ta’ prestazzjoni li jaffettwaw b’mod sinifikanti t-tlugħ, il-vjaġġ u l-avviċinament/inżul huma, partikularment: (i) proċeduri ta’ operazzjoni; (ii) pressjoni ta’ l-altitudni ta’ l-ajruport; (iii) temperatura ; (iv) riħ; (v) id-daqs, iż-żerżieq ta’ l-art u l-kundizzjoni ta’ l-erja tat-tlugħ/nżul, u (vi) il-kundizzjoni ta’ l- airframe , l-impjant ta’ l-elettriċità jew is-sistemi, waqt li titqies il-possibbiltà ta’ deterjorament. 4.c.1. Tali fatturi għandhom jiġu kkunsidrati direttament bħala parametri operazzjonali jew indirettament permezz ta’ tolleranzi jew marġni, li jistgħu jiġu pprovduti fl-iskedar tad- data tal-prestazzjoni, kif applikabbli skond it-tip ta’ operazzjoni. 5. Strumenti, data u tagħmir 5.a. Inġenju ta’ l-ajru għandu jkun mgħammar b’kull tagħmir ta’ navigazzjoni, komunikazzjoni u tagħmir ieħor neċessarju għat-titjira ppjanata, f’konsiderazzjoni tar-regolamenti tat-traffiku ta’ l-ajru u r-regoli ta’ l-ajru applikabbli waqt kull fażi tat-titjira. 5.b. Meta relevanti, inġenju ta’ l-ajru għandu jkun mgħammar bit-tagħmir kollu ta’ sikurezza, mediċina, evakwazzjoni u sopravivenza neċessarju, f’konsiderazzjoni tar-riskji marbuta ma’ l-erjas ta’ operazzjoni, ir-rotot tat-titjir, l-altitudni u t-tul tat-titjira. 5.c. Kull data meħtieġa mill-ekwipaġġ għall-esekuzzjoni tat-titjira għandha tkun aġġornata u disponibbli abbord l-inġenju ta’ l-ajru f’konsiderazzjoni tar-regolamenti tat-traffiku ta’ l-ajru, ir-regoli ta’ l-ajru, l-altitudnijiet tat-titjir u l-erjas ta’ operazzjoni applikabbli. 6. Kontinwità ta’ l- Airworthiness 6.a. L-inġenju ta’ l-ajru m’għandux jopera ħlief jekk: (i) l-inġenju ta’ l-ajru hu f’kundizzjoni tajba għat-titjir; (ii) it-tagħmir operazzjonali u ta’ emerġenza neċessarju għat-titjira ppjanata hu fi stat tajjeb biex jintuża; (iii) id-dokument ta’ l- airworthiness ta’ l-inġenju ta’ l-ajru huwa validu; u (iv) il-manutenzjoni ta’ l-inġenju ta’ l-ajru ssir skond il-programm tal-manutenzjoni tiegħu. 6.b. Qabel kull titjira, l-inġenju ta’ l-ajru għandu jiġi spezzjonat, permezz ta’ kontroll ta’ qabel it-titjira, sabiex ikun magħruf jekk hux tajjeb għat-titjira ppjanata. 6.c. Il-programm tal-manutenzjoni għandu jinkludi b’mod partikulari, ix-xogħlijiet u l-intervalli ta’ manutenzjoni, speċjalment dawk li jkunu speċifikati bħala mandatorji fl-istruzzjonijiet għal kontinwità ta’ l- airworthiness . 6.d. L-inġenju ta’ l-ajru m’għandux ikun operat ħlief jekk tkun saritlu l-manutenzjoni u jkun ġie rilaxxat għas-servizz minn persuni jew organizzazzjonijiet kwalifikati għal dan ix-xogħol. Ir-rilaxx għas-servizz iffirmat irid ikun fih b’mod partikulari, id-dettalji bażiċi tal-manutenzjoni magħmula. 6.e. Ir-rekords kollha li juru l- airworthiness ta’ l-inġenji ta’ l-ajru għandhom jinżammu sakemm l-informazzjoni li jkun fihom tiġi sostitwita b’informazzjoni ġdida ekwivalenti fl-ambitu u d-dettall imma għal mhux inqas minn sena fil-każ ta’ rekords ta’ manutenzjoni dettaljati. Meta inġenju ta’ l-ajru jiġi rtirat mis-servizz b’mod permanenti, japplika perjodu minimu ta’ 90 ġurnata. Meta l-inġenju ta’ l-ajru jinkera, ir-rekords kollha li juru l- airworthiness ta’ l-inġenju ta’ l-ajru għandhom jinżammu għallinqas għal tul il-kirja. 6.f. Il-modifikazzjonijiet u t-tiswijiet kollha għandhom jikkonformaw mar-rekwiżiti essenzjali ta’ l- airworthiness . Id-data li ssostni l-konformità mar-rekwiżiti ta’ l- airworthiness għandha tinżamm. 7. Membri ta’ l-ekwipaġġ 7.a. In-numru u l-kompożizzjoni ta’ l-ekwipaġġ għandha tiġi ddeterminata f’konsiderazzjoni ta’: (i) il-limitazzjonijiet taċ-ċertifikazzjoni ta’ l-inġenji ta’ l-ajru, inkluż jekk applikabbli, it-turija relevanti ta’ evakwazzjoni f’emerġenza; (ii) il-konfigurazzjoni ta’ l-inġenji ta’ l-ajru; u (iii) it-tip u t-tul ta’ l-operazzjonijiet. 7.b. Membri ta’ l-ekwipaġġ tal-kabina għandhom: (i) ikunu mħarrġa u kkontrollati fuq bażi regolari biex jilħqu u jżommu livell adegwat ta’ kompetenza biex jaqdu d-dmirijiet ta’ sikurezza assenjati lilhom; u (ii) issirilhom valutazzjoni perjodika ta’ l-istat mediku tagħhom li turi jekk ikunux tajbin biżżejjed biex jaqdu d-dmirijiet